Status negara tua OPP menjelang 2030: Bersediakah Malaysia?

KUALA LUMPUR, 1 Oktober- Susulan unjuran Jabatan Perangkaan Malaysia bahawa berpotensi mencapai status ‘ tua’ menjelang 2030 apabila 15.3% populasi berusia 60 tahun ke atas.Persoalannya adakah Malaysia sudah bersedia?Yang jelas, masih banyak penambahbaikan perlu dilaksanakan bermula di peringkat polisi sehingga infrastuktur dan paling penting ialah kesedaran kesihatan."Kita perlu tekankan sedikit dari aspek kesihatan, membuat banyak lagi program kesedaran kesihatan pada mereka supaya mereka kekal sihat. Jangan sampai masuk hospital dan membebankan keluarga mereka dan sebagainya," kata Pengerusi Panel Klinik Kesihatan Kebangsaan, Datuk Dr. Kannan.

(Jabatan Perangkaan Malaysia bahawa berpotensi mencapai status ‘ tua’ menjelang 2030 apabila 15.3% populasi berusia 60 tahun ke atas)

Bagi Pengasas Pusat Jagaan dan Rawatan Orang Tua Al-Ikhlas, Muhi Sulaiman, faktor paling penting ialah mewujudkan infrastruktur yang boleh mengaktifkan warga emas, kecerdasan otak dan aktiviti fizikal."Malaysia sepatutnya ada satu pusat yang menyediakan tempat untuk warga emas menjalankan aktiviti. Geotorologi dah ada dah di Malaysia. Tapi bagi saya petempatan untuk warga emas amat berkurangan. Kalau ada peruntukan Malaysia boleh sediakan satu tempat dan menyediakan warga emas macam token la untuk kehidupan dia," kata Pengasas Pusat Jagaan dan Rawatan Orang Tua, AL-Ikhlasmuhi Sulaiman, Aktivis masyarakat, Kuan Chee Heng pula mencadangkan kerajaan supata melihat dari sudut menyediakan warga emas yang aktif dan mampu menyumbang kepada negara.

(Kuan Chee Heng mencadangkan kerajaan supata melihat dari sudut menyediakan warga emas yang aktif dan mampu menyumbang kepada negara)

"Kita lihat juga peluang-peluang pekerjaan perlu diberikan. Satu pelan sistematik perlu diadakan untuk memberi bantuan kepada mereka yang telah pun pencen. Penjawat-penjawat awam yang telah pencen merupakan aset negara, tetapi mereka dibiarkan selepas bersara. Adakah kerajaan akan terus beri peluang untuk berkhidmat untuk negara..itu adalah penting," kata Kuan.Tambahnya, Bajet 2023 yang akan dibentangkan pada 7 Oktober ini perlu mengambil kira perancangan jangka panjang berhubung penjagaan warga emas, seperti pemberian insentif khas bagi mengurangkan beban kewangan.Wartawan Mohan Chinnasamy.


KPM sedia hadapi PRU15

PUTRAJAYA, 1 Oktober - Kementerian Pendidikan (KPM) sentiasa bersedia dengan asetnya untuk menghadapi Pilihan Raya Umum ke-15 (PRU15) yang berkemungkinan diadakan ketika musibah banjir melanda negara, kata Menteri Kanan Pendidikan Datuk Dr Radzi Jidin.Beliau berkata sebagai sebuah institusi, ia sentiasa memberi sokongan dan dukungan dalam konteks keperluan untuk menggunakan sekolah sebagai pusat pemindahan banjir atau pusat pengundian, dan perkara sebegitu sudah dilaksanakan KPM sejak sekian lama.

(Dr Radzi bercakap kepada media  selepasMajlis Penyerahan Pelaksanaan Projek Pembinaan Kompleks Sekolah Presint 15, di sini)

"Dalam apa jua keadaan diperlukan untuk banjir, maka kami (KPM) bersedia beri kerjasama untuk tujuan itu. Kalau diperlukan sekolah untuk digunakan sebagai pusat pengundian pun, itulah yang kita akan beri kerjasama," kata Dr Radzi di sini.KPM merupakan institusi yang terbabit secara langsung apabila berlaku banjir dengan asetnya seperti sekolah berfungsi sebagai pusat pemindahan sementara mangsa banjir, pada masa sama biasanya juga digunakan sebagai pusat pengundian bagi sebarang proses pilihan raya.Bagaimanapun Radzi yang juga Naib Presiden Bersatu berpendirian kebajikan rakyat diutamakan terlebih dahulu tanpa memikirkan kepentingan politik biarpun semasa parti itu bersedia menghadapi PRU15.“Kita faham dan kita simpati kesusahan rakyat. Kita ingin beri ruang sebanyaknya untuk proses pentadbiran dan pengurusan negara dapat diberi keutamaan demi kesejahteraan rakyat, tetapi kalau dipanggil juga (untuk diadakan) PRU, kami sebagai sebuah parti bersedia bila-bila masa,” katanya ketika mengulas pendirian parti mengenai PRU15. - BERNAMA


Lapan penyelam dilaporkan hilang, selamat ditemukan

(Kumpulan penyelam berjaya ditemui selepas terapung selama 3 jam di Perairan Miri)

MIRI, 1 Oktober- Lapan penyelam termasuk dua lelaki warga China yang dilaporkan hilang semasa aktiviti menyelam berjaya ditemui selepas terapung selama tiga jam di Perairan Miri.Kumpulan penyelam itu berjaya diselamatkan oleh Angkatan Penguatkuasa Maritim Malaysia (APMM) petang Jumaat menerusi Personal Locator Beacons (PLB) milik salah seorang penyelam.Timbalan Pengarah Operasi Zon Maritim Miri, Komander Eizanizam Muhammad Eng berkata, "PLB milik Ceaser Wong yang turut terbabit dalam insiden tersebut berjaya mengesan kehilangan mereka."  Gerakan mencari dan menyelamat dilancarkan sejurus menerima maklumat berhubung kehilangan lapan penyelam itu daripada Malaysia Mission Control Centre (MYMCC) pada pukul 1.50 petang. Dalam kejadian petang Jumaat itu, kesemua lapan mangsa yang berusia antara 20 hingga 40 tahun telah berjaya ditemukan tanpa sebarang kecederaan kecuali mengalami kesejukan akibat hidrasi.  Enam orang mangsa telah dijumpai oleh bot Kilat 41 sekitar jam 5.05 petang sebelum bot Kilat 42 menemukan dua mangsa lagi pada jam 6 petang.  Operasi ini turut dibantu pihak Polis, Bomba, Angkatan Pertahanan Awam Malaysia dan Jabatan Laut.

(Operasi menyelamat lapan penyelam yang hilang di Perairian Miri)


JMKM DUN Paroi terima sambutan baik penduduk setempat

(Penduduk membeli barangan keperluan harian di Pasar Segar Shahril, Senawang)

PAROI, 1 Oktober- Kira-kira 2,000 ekor ayam disediakan untuk Jualan Murah Keluarga Malaysia (JMKM) di Pasar Segar Shahril, Senawang.Pemilik perusahaan itu, Mohd Shahril Azizi berkata, "saya menyokong usaha murni kerajaan dalam membantu mengurangkan beban rakyat dan ini adalah kali kedua saya terlibat dalam JMKM."Pelbagai jenis barangan keperluan asas turut dijual sehingga 20% lebih rendah daripada harga pasaran.Ahli Parlimen Rembau, Khairy Jamaluddin turut turun padang bagi meninjau suasana JMKM di Dewan Undangan Negeri (DUN) Paroi.JMKM di Negeri Sembilan mendapat kerjasama daripada Pihak Berkuasa Kemajuan Pekebun Kecil Perusahaan Getah (RISDA) yang telah memperuntukkan RM4.5 juta untuk melaksanakan jualan tersebut di 36 DUN sehingga Disember depan.

(Khairy melawat ke JMKM di DUN Paroi)

Khairy turut menjelaskan, "kita minta program ini dapat dilaksanakan di semua DUN. Setiap ADUN dan penyelaras telah diberi maklumat untuk bekerjasama dengan Kementerian Perdagangan Dalam Negeri dan Hal Ehwal Pengguna (KPDNHEP)."Orang ramai turut berharap agar JMKM dapat diteruskan demi menjaga kebajikan rakyat.Mohd Hairudin Hanafah seorang pesara tidak ketinggalan membeli barangan keperluan harian sempena JMKM, "saya beli lebih sedikit berbanding kebiasaan. Macam beras, saya beli dua beg. Saya beli ayam empat ekor. Yang lian, saya beli gula dan minyak. Saya dapat banyak penjimatan."Bagi Norazian Mohd, seorang pekerja pembersihan, "saya memang nak beli ayam sebab murah, telur, beras dan barangan keperluan lain memang ada dekat rumah. Jadi tidak membazir. Saya rasa JMKM memang membantu bagi mereka yang kurang berkemampuan, sebab kita pun bukan senang."


PUTRAJAYA, 1 Oktober- Memperkenalkan dan mendidik masyarakat tentang kepentingan seni budaya, fokus utama Program Citra Malaysia “Colours Of Malaysia” 2022 siri ketiga yang bertema Nostalgia 90-an.

Program anjuran Jabatan Kebudayaan Dan Kesenian Negara (JKKN) itu menampilkan keunikan dan kepelbagaian seni budaya di Malaysia.

Ketua Pengarah JKKN, Mesran Mohd Yusop berkata pihaknya komited melaksana pelbagai program dalam usaha memelihara seni dan budaya agar sentiasa relevan dengan peredaran zaman.

Sekali gus mempromosi seni budaya Malaysia kepada pelancong di dalam dan luar negara.

"Kita melihat tema 90-an salah satu genre diminati ramai sehingga hari ni, masyarakat hari ini pun masih mengalunkan irama 90-an.

"Kita tidak buat setempat supaya generasi muda lain khsusnya dapat menghayati seni budaya kita melalui program sebegini," kata Mesran.

(Mesran berkata Program Citra Malaysia angkat tema 90-an)

Bagi pengunjung program seumpama ini amat dinantikan setelah terpaksa akur dengan langkah kawalan pandemik yang mengehadkan mereka untuk beriadah dan berhibur.

"Terlalu lama pandemik dan PKP msing-masing perlukan hiburan di Putrajaya. Masing-masing perlukan hiburan macam ini, kita datang dengan keluarga jadi seronok," kata seorang pengunjung, Yusri Shafie.

"Bukan setakat nak berhibur tapi dapat maklumat budaya dan kesenian dan merapatkan masyarakat setempat dan mengisi kekosongan yang ada," kata seorang lagi pengunjung, Juriyah Amir

"Bagus sebab bila ada majlis macam ini, mereka ramai lepak jadi ramai tahu perkara macam ini, sebelumni PKP duduk rumah tekanan," menurut pengunjung, Aliyah Ridzuan.

"Untuk generasi muda, sangat penting kita tengok peredaran zaman industri muzik gabung kontemporari dengan tradisional jadi siapa lagi hendak tegakkan perkara ini kalau bukan JKKN sendiri," luah pengunjung, Muhammad Nazri Lanibi.


Cadangan pembubaran parlimen diputuskan bersama dalam MT UMNO - Ismail Sabri

(Ismail Sabri ditemui pada Perhimpunan Khas Perdana Menteri bersama warga NUTP)

KUALA LUMPUR, 1 Oktober-  Cadangan UMNO untuk pembubaran Parlimen bagi memberi laluan kepada Pilihan Raya Umum ke-15 (PRU15) diputuskan secara bersama di dalam mesyuarat Majlis Tertinggi (MT) parti itu, kata Datuk Seri Ismail Sabri Yaakob.Beliau yang juga Naib Presiden UMNO bagaimanapun enggan mengulas lanjut ketika ditanya sama ada tarikh tertentu telah ditetapkan dan tidak menolak kemungkinan PRU15 akan diadakan pada tahun ini seperti dinyatakan Setiausaha Agung UMNO Datuk Seri Ahmad Maslan dalam kenyataan semalam.“Tunggu dulu (tarikh bubar). Semalam Datuk Seri Ahmad Maslan dah buat kenyataan, jadi kita pakai kenyataan dia sebagai Setiausaha Agung, sebab kita dah putuskan dalam mesyuarat Majlis Tertinggi (MT) semalam, jurucakap dia seorang sahaja,” kata Perdana Menteri kepada pemberita.Beliau ditemui selepas Perhimpunan Khas Perdana Menteri bersama warga Kesatuan Perkhidmatan Perguruan Kebangsaan (NUTP) di sini, hari ini.Semalam, Ahmad Maslan dalam sidang media selepas mesyuarat MT UMNO berkata MT UMNO mahu Parlimen dibubarkan dalam masa terdekat bagi membolehkan PRU15 diadakan tahun ini.Ismail Sabri berkata isu mempercepatkan PRU15 bukan perkara baharu.“Kita nak kembalikan kepada rakyat untuk buat penentuan, beri mandat semula kepada rakyat (untuk memilih kerajaan),” katanya.Ditanya sama ada beliau ada meletakkan sebarang syarat sebelum bersetuju untuk PRU15 dipercepatkan, beliau berkata: “Kita dari segi UMNO, ada Top 5, ada Biro Politik, tak ada siapa yang beri sebarang syarat...kalau kita nak buat pilihan raya dan kita ada asas yang kuat untuk kita percepatkan dan setuju secara bersama, kita buatlah. Cuma tarikh tu tunggulah pengumuman,” katanya.- BERNAMA

(Ismail Sabri ketika berucap kepada warga NUTP di ibu negara)


Hari Terbuka, Karnival Kerjaya MAG 2022 tawar lebih 400 peluang pekerjaan

PETALING JAYA, 1 Oktober- Lebih 400 peluang pekerjaan ditawarkan pada Hari Terbuka dan Karnival Kerjaya Malaysia Aviation Group (MAG) 2022 di Akademi Malaysia Airlines, Petaling Jaya.Acara dua hari itu yang bermula hari ini, menawarkan kerjaya dalam bidang teknikal dan bukan teknikal.Antaranya kru kabin, kru teknikal, kakitangan kejuruteraan, katering, pemasaran, operasi lapangan terbang dan e-dagang.Program julung kali ini juga bertujuan menyokong usaha kerajaan mempercepat pemulihan sosioekonomi negara dan menggiatkan semula pertumbuhan industri penerbangan selepas era pandemik COVID-19.

(Program dirasmikan oleh Menteri Pengajian Tinggi, Datuk Seri Dr Noraini Ahmad (tiga dari kiri))

Turut hadir Timbalan Ketua Setiausaha (Pengurusan dan Pembangunan), Datuk Dr. Mohd Zabri bin Yusoff, Pengerusi Kumpulan MAG, Tan Sri Wan Zulkiflee Wan Ariffin dan Ketua Pegawai Kumpulan Modal Insan MAG, Datuk Mohd Khalis Abdul Rahim.


762,909 layak terima khidmat saring kesihatan percuma

KOTA TINGGI, 1 Oktober- Seramai 762,909 orang layak menerima perkhidmatan saringan kesihatan percuma yang disediakan Kerajaan Johor, termasuk golongan sasar B40 berusia 40 tahun ke atas.  Bagaimanapun, setakat ini hanya 68,478 orang sahaja yang memanfaatkan inisiatif tersebut.  Menurut Exco Kesihatan dan Perpaduan Johor, Ling Tian Soon, "antara punca masyarakat gagal memanfaatkan peluang itu adalah bimbang dengan hasil laporan kesihatan."  Usaha tersebut dipergiatkan dengan memberi kemudahan pemeriksaan kesihatan secara bergerak terutama kepada masyarakat yang berada di kawasan luar bandar.  Beliau turut menambah, "sekarang kita sedang membuat jelajah ke beberapa kawasan kampung."Sekiranya ADUN merancang untuk melaksanakan program tersebut di kawasan pulau atau di luar bandar kami di jabatan kesihatan negeri akan membantu mereka."  Beliau berkata demikian pada sidang media selepas merasmikan Jelajah Agenda Nasional Malaysia Sihat peringkat daerah Kota Tinggi, di Sekolah Jenis Kebangsaan Cina (SJKC) Yok Poon, Sungai Rengit, pagi tadi.


KULAI,1 Oktober- Kolej Yayasan Pelajaran Johor (KYPJ) bakal menjadi sebuah kolej universiti dalam masa terdekat.  Permohonan sudah dikemukakan kepada Kementerian Pendidikan Tinggi, Mac lalu.  Menteri Besar, Datuk Onn Hafiz Ghazi, dalam ucapan di Majlis Konvokesyen Kumpulan Pendidikan YPJ ke-13 berkata, langkah ini memberi nilai tambah kerana status kolej universiti membolehkan KYPJ menawarkan kursus asasi, program-program ijazah sarjana muda hingga peringkat ijazah sarjana. Seiring itu, KYPJ sedang giat meningkatkan keupayaan infrastrukturnya dengan membina sebuah perpustakaan baharu lengkap dengan kemudahan terkini yang boleh memuatkan 900 pelajar. Selain itu dua blok kolej kediaman dibina dengan kapasiti menempatkan 600 pelajar. Ucapan beliau disampaikan wakil rasminya, Exco Pendidikan, Penerangan dan Komunikasi, Norlizah Noh. Seramai 3,014 graduan KPYPJ menerima sijil dan diploma masing-masing menerusi lima sesi bermula hari ini hingga 3 Oktober. Graduan KPYPJ turut dinasihatkan agar mempelajari bidang-bidang baharu yang lebih kompeten bagi memenuhi pasaran kerja masa kini yang menjurus kepada kemahiran pelbagai bidang. Mereka juga perlu melengkapkan diri dengan kemahiran komunikasi, penguasaan pelbagai bahasa, pemikiran kritikal dan analitikal serta ilmu Revolusi Industri 4.0. Ini membolehkan graduan KPYPJ bersaing dengan lepasan insitusi pengajian tinggi awam dan swasta.

(KYPJ bakal dinaik taraf kepada kolej universiti)


Lebih banyak peruntukan diperlukan, tingkat kualiti pengurusan kuarters kerajaan

PUTRAJAYA, 1 Oktober- Lebih banyak peruntukan diperlukan Bahagian Pengurusan Hartanah (BPH) Jabatan Perdana Menteri (JPM) bagi tujuan meningkatkan kualiti dan penyelenggaraan pengurusan kuarters kerajaan.Ini termasuk Bangunan Gunasama Persekutuan, Rumah Peranginan Persekutuan selain melaksanakan dasar dan pembangunan.Timbalan Ketua Setiausaha (Pengurusan) JPM, Datuk Mohammad Ismail berkata pihaknya telah mengemukakan permohonan peruntukan secukupnya kepada Kementerian Kewangan."Memang kita sentiasa dapat peruntukkan daripada kerajaan untuk penyelenggaraan bawah BPH termasuk kuarters sekali. Setiap tahun kita akan tekankan dari segi penyelenggaraan supaya penghuni kuaters rasa selamat," kata Mohammad kepada media di Majlis Penutupan Program Sukan Komuniti Kuarters 2022 di Putrajaya.Tahun ini lebih RM200 juta diperuntukkan kepada BPH bagi tujuan tersebut.

(Datuk Mohammad berkata lebih banyak peruntukan diperlukan, tingkat kualiti pengurusan kuarters kerajaan)


Penarafan keselamatan udara Malaysia dinaikkan semula kepada Kategori 1

KUALA LUMPUR, 1 Oktober- Penarafan keselamatan udara Malaysia yang sebelum ini diturunkan oleh Pentadbiran Penerbangan Persekutuan (FAA) Amerika Syarikat, telah dikembalikan kepada Kategori 1 selepas kesemua 33 isu berbangkit berjaya diselesaikan.Menteri Pengangkutan, Datuk Seri Dr Wee Ka Siong berkata Pihak Berkuasa Penerbangan Awam Malaysia (CAAM) berjaya menyelesaikan 29 daripada isu berkenaan menerusi penilaian kedua FAA pada Disember tahun lepas, iaitu hanya dalam tempoh enam bulan."Ini merupakan satu pencapaian yang singkat dan bagi pihak kementerian saya ucap tahniah kepada pasukan kita khususnya dalam CAAM yang telah tungkus-lumus capai matlamat kita idamkan."Ini hadiah buat keluarga Malaysia, tahniah dan syabas kepada CAAM," kata Dr Wee dalam sidang media yang diadakan secara dalam talian.

(Datuk Seri Dr Wee Ka Siong ditemui dalam sidang media yang diadakan secara dalam talian)

Dr Wee kini dalam rangka lawatan rasmi ke ibu pejabat Pertubuhan Penerbangan Awam Antarabangsa (ICAO) di Montreal, Kanada. Penarafan keselamatan udara Kategori 1 bermakna pihak berkuasa penerbangan awam Malaysia mematuhi piawaian keselamatan ICAO.Pada November 2019, penarafan Malaysia diturunkan kepada Kategori 2 yang bermaksud sama ada tidak mempunyai undang-undang atau peraturan minimum yang diperlukan untuk mengawasi syarikat penerbangan mengikut piawaian antarabangsa.Atau pihak berkuasa penerbangan awam kekurangan dalam satu atau lebih aspek seperti kepakaran teknikal, kakitangan terlatih, rekod atau prosedur penyimpanan atau pemeriksaan.


Yang di-Pertuan Agong dan Raja Permaisuri zahir ucapan Hari Warga Emas

KUALA LUMPUR, 1 Oktober- Yang di-Pertuan Agong Al-Sultan Abdullah Riayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menerusi Facebook menzahirkan ucapan Selamat Menyambut Hari Warga Emas kepada semua warga emas.Hari Warga Emas disambut pada 1 Oktober setiap tahun sebagai pengiktirafan kepada golongan tersebut agar mereka tidak lagi dilihat sebagai golongan yang membawa beban.Tema sambutan tahun ini ialah “Daya Tahan dan Sumbangan Warga Emas Wanita”.Sementara itu, Menteri Pembangunan Wanita, Keluarga dan Masyarakat, Datuk Seri Rina Harun menerusi Facebook kementerian menyifatkan golongan warga emas sebagai insan emas.

"Engkau laksana suria pagi,Butir bicaramu seperti srikandi,Memberi teguran dengan hati bukannya emosi,Tiada niat untuk melukai,Apa lagi membenci,Namun demi kebaikan generasi,Hadirmu anugerah yang perlu disyukuri," catat beliau.

"Hormatilah, sayangilah dan hargailah warga emas. Mereka merupakan insan yang banyak berjasa kepada masyarakat, malah mampu menjadi rujukan generasi muda dalam banyak perkara. Kutiplah sebanyak mungkin pengalaman daripada mereka untuk dijadikan pedoman dalam kehidupan, tambah Rina.Selamat Menyambut Hari Warga Emas 2022.


KBS komited martabatkan bidang TVET

PUTRAJAYA,1 Oktober- Kementerian Belia dan Sukan (KBS) mengiktiraf usaha dan mengangkat martabat warga Pendidikan dan Latihan Teknikal dan Vokasional (TVET) menerusi Anugerah Institusi Latihan Kemahiran Belia dan Sukan (ILKBS) 2022.Majlis penyampaian anugerah diadakan di Kompleks Maksak Presint 14, Putrajaya.Sejumlah 60 penerima anugerah dalam kalangan alumni dan pengajar ILKBS diberi pengiktirafan dan penghargaan dalam pelbagai kategori bagi meningkatkan motivasi warga TVET sekali gus menjadi contoh dan suri teladan dalam bidang teknikal. Menerusi Anugerah ILKBS Terbaik dan Anugerah Pengurusan Latihan Terbaik, KBS mengiktiraf ILKBS yang telah menunjuk prestasi terbaik dalam mengurus dan menyediakan latihan TVET berkualiti kepada golongan sasar.

Seiring hasrat kerajaan memastikan TVET KBS dipacu industri, KBS memberi penghargaan tertinggi Anugerah Khas Menteri Belia dan Sukan kepada pihak industri yang telah memberi sumbangan besar kepada pembangunan belia TVET KBS sepanjang tempoh tahun 2021-2022.Menteri Belia dan Sukan, Datuk Seri Ahmad Faizal Azumu berkata KBS akan terus komited memartabatkan bidang TVET bagi memastikan belia Malaysia kekal berdaya saing, berdaya maju dan menjadi pilihan utama majikan. "KBS akan memastikan pelaksanaan Pelan Pemerkasaan Bidang TVET Berasaskan Industri dan Pendigitalan bawah Pelan Strategik KBS 2021-2025 dapat terlaksana sekali gus mampu mendepani cabaran baharu TVET selari perubahan teknologi IR 4.0,” katanya.

(Datuk Seri Ahmad Faizal berucap pada majlis Anugerah Institusi Latihan Kemahiran Belia dan Sukan (ILKBS) 2022)


Pelupusan bot nelayan asing, tidak sesuai jadi tukun tiruan

(Sebuah bot nelayan Vietnam yang dilucut hak, dimusnahkan menggunakan jentolak)

KUALA TERENGGANU, 1 Oktober- Sebuah bot nelayan Vietnam yang dilucut hak selepas menceroboh perairan negara tahun lalu berjaya dilupuskan oleh Agensi Penguatkuasaan Maritim Malaysia (APMM).Bot nelayan asing itu dilupuskan dengan dihancurkan komponennya. Prosedur melupuskan bot itu dilaksanakan bagi bot nelayan asing yang mempunyai berat kurang daripada 70 tan.Bot tersebut tidak sesuai dijadikan tukun tiruan.  Tindakan pelupusan tersebut adalah mengikut Seksyen 15(1)(a) Akta Perikanan 1985.Timbalan Pengarah Operasi Maritim Terengganu, Ariffin Ghazali berkata, "sebelum ini bot nelayan Vietnam itu ditahan atas kesalahan menceroboh perairan negara 17 Julai tahun lalu.  "Sewaktu ditahan, dua kru bot tersebut sedang mencandat sotong secara haram pada kedudukan 112 batu nautika dari Kuala Terengganu." Jelasnya ketika ditemui pemberita. Mengikut rekod, sembilan bot nelayan asing dilupuskan secara hancur musnah sejak awal tahun ini.


Tangani isu kenaikan harga ubat, elak beban pesakit

KUALA LUMPUR, 1 Oktober- Sesi libat urus secara menyeluruh diperlukan bagi menangani isu kenaikan harga ubat-ubatan agar tidak membebankan pesakit.Menteri Kesihatan, Khairy Jamaluddin berkata, "mekanisme itu perlu bagi memastikan ketelusan dalam memperincikan harga ubat-ubatan yang dijual."Beliau turut menjelaskan, "konsep kita bukanlah kawalan harga tetapi lebih kepada ketelusan harga. Satu cadangan yang telah dikemukakan daripada bahagian perkhidmatan farmasi."Selepas ini saya akan ada libat urus bersama dengan PhAMA serta persatuan hospital swasta dan lain-lain pemegang taruh supaya kita dapat polisi yang boleh menurunkan harga ubat terutamanya di hospital dan klinik swasta kerana bagi saya harganya agak tinggi sekarang ini."Beliau ditemui media pada Majlis Makan Malam Gala PHAMA dan pelancaran Fact Book 2022 di ibu negara.Terdahulu, isu kenaikan harga ubat turut dikaitkan dengan peningkatan kos bekalan dan kos bahan mentah yang digunakan dalam penghasilan ubat-ubatan.

(Khairy Jamaluddin pada Majlis Pelancaran Fact Book 2022)


BAJET 2023 diharap beri tumpuan perkasa aset, kebajikan kakitangan Imigresen

KUALA LUMPUR, 1 Oktober- Kerajaan diharap memberi fokus dalam memperkasa aset kelengkapan dan kebajikan kakitangan Jabatan Imigresen dalam Bajet 2023 yang bakal dibentang pada 7 Oktober ini.Presiden Kesatuan Perkhidmatan Imigresen Semenanjung Malaysia (KPISM) Khairil Niza Khairuddin berkata ia agar kakitangan jabatan itu dapat menjalankan tugas yang dilihat semakin mencabar pada masa hadapan.Beliau berkata KPISM berharap kerajaan memberi peruntukan untuk penambahan kenderaan logistik bagi kegunaan pegawai imigresen semasa melakukan operasi, selain memohon agar Bayaran Insentif Penguatkuasa diberikan kepada semua pegawai imigresen gred KP-19 ke atas."KPISM juga berharap elaun perumahan kakitangan Jabatan Imigresen dinaikkan agar setara dengan elaun perumahan yang diberikan kepada kakitangan Polis Diraja Malaysia dan pemangkuan kenaikan pangkat perlu dipendekkan kepada lapan tahun berbanding 10 tahun bagi sesetengah skim perkhidmatan kini," katanya kepada Bernama baru-baru ini.

Sementara itu, Presiden Persatuan Pesara Kakitangan Imigresen Malaysia Datuk Shahul Hamid Abdul Rahim berkata pihaknya berharap kerajaan memberi lebih dana bagi menaik taraf depot tahanan imigresen yang usang di seluruh negara.Penganalisis jenayah itu juga berkata Bajet 2023 perlu dilihat sebagai persediaan kepada negara dalam menaik taraf infrastruktur di sempadan negara di Sarawak, selepas kerajaan Indonesia memutuskan untuk memindahkan ibu negaranya ke Kalimantan."Pintu masuk negara di Sarawak akan menjadi pintu masuk utama dan infrastruktur di sana perlu dipertingkat dan dikemas kini mulai sekarang," katanya.Dalam pada itu, Shahul Hamid turut menggesa agar peruntukan disalurkan bagi menaik taraf sistem perkhidmatan dalam talian terutama membabitkan pembaharuan pasport antarabangsa yang sering mendapat rungutan daripada orang ramai.Katanya, sistem itu perlu ditambah baik atau ditukar kepada sistem lain yang lebih cekap bagi memudahkan orang ramai. -BERNAMA


261 mangsa sindiket penipuan kerja dibawa pulang

KUALA LUMPUR, 1 Oktober- Seramai 261 orang mangsa sindiket jenayah penipuan tawaran pekerjaan di Kemboja warganegara Malaysia telah berjaya diselamatkan sehingga kini.Menurut kenyataan Kementerian Luar pada Sabtu, jumlah terbaharu itu melibatkan 171 orang mangsa yang telah dibawa balik ke Malaysia dan baki seramai 90 orang masih menunggu proses penghantaran pulang.Penerbangan AirAsia AK535 pada 30 September adalah penerbangan terkini yang membawa pulang 13 lagi mangsa.Pihak Kementerian Luar dan Perwakilan Malaysia di negara-negara yang terlibat terus komited dalam menjalinkan hubungan kerjasama erat dengan Kerajaan negara-negara yang berkenaan bagi menggiatkan usaha mengesan, menyelamat dan membawa pulang warganegara Malaysia yang menjadi mangsa sindiket ini ke tanah air dengan selamat.“Orang ramai sentiasa dinasihatkan supaya segera membuat laporan kepada Polis Diraja Malaysia (PDRM) dan Kementerian Luar sekiranya ada di antara ahli keluarga mereka menjadi mangsa sindiket jenayah penipuan tawaran pekerjaan di luar negara.“Kementerian Luar sentiasa komited dalam memastikan keselamatan dan kebajikan Keluarga Malaysia di luar negara sentiasa terpelihara,” tambah kenyataan itu.Untuk menangani isu sindiket jenayah penipuan tawaran pekerjaan di luar negara secara lebih bersepadu dan menyeluruh, mesyuarat pertama Jawatankuasa Khas yang dipengerusikan oleh Menteri Luar Datuk Saifuddin Abdullah telah berlangsung secara dalam talian pada 27 September.

Mesyuarat turut dianggotai oleh sembilan Kementerian atau Agensi lain iaitu Jabatan Perdana Menteri (JPM); Jabatan Peguam Negara (AGC); Kementerian Dalam Negeri (KDN); Polis Diraja Malaysia (PDRM); Jabatan Imigresen Malaysia (JIM); Kementerian Komunikasi dan Multimedia (K-KOMM); Kementerian Sumber Manusia (KSM); Kementerian Belia dan Sukan (KBS) dan Suruhanjaya Komunikasi dan Multimedia (SKMM).Antara cadangan, tindakan yang telah dan akan dilaksanakan Mesyuarat Jawatankuasa Khas ini adalah, antaranya mengadakan pertemuan dengan Ketua-ketua Perwakilan negara-negara yang terlibat pada 30 September.Ketua-ketua Perwakilan asing yang berkenaan telah menyatakan komitmen Kerajaan masing-masing untuk memberikan kerjasama erat dalam menangani isu ini.Ketua-ketua Perwakilan Malaysia di Kemboja, Laos, Myanmar dan Thailand juga telah diminta untuk terus berusaha menyelesaikan isu ini secara cepat dan tuntas.Kementerian Luar bersama-sama PDRM juga kini menyelaraskan usaha bagi membolehkan kerjasama yang lebih erat di antara PDRM dengan pihak berkuasa negara-negara yang berkenaan melalui pertemuan khusus bagi menangani isu ini.Kementerian Luar juga telah mengadakan perbincangan dengan pihak K-KOMM untuk menyediakan Pelan Komunikasi yang lebih komprehensif dalam memberikan pendedahan dan kesedaran kepada orang ramai serta golongan sasaran supaya tidak mudah terpedaya dan terjebak dalam sindiket ini.- BERNAMA


Gempa sederhana landa Utara Sumatera

KUALA LUMPUR, 1 Oktober- Gempa bumi sederhana berukuran 5.7 skala Richter dikesan berlaku di Utara Sumatera, Indonesia pada 3.28 pagi tadi.Jabatan Meteorologi Malaysia (MetMalaysia) dalam kenyataan hari ini memaklumkan gempa itu berlaku pada jarak 286 kilometer barat daya dari Sabak Bernam, Selangor.Menurut jabatan itu, gegaran mungkin dirasai di Lembah Klang, Selangor, Negeri Sembilan, Melaka serta Perak dan MetMalaysia akan terus memantau keadaan itu.Orang ramai diminta mengisi borang di pautan https://forms.gle/xrnKwLo83vM8zmYG7 sekiranya terdapat maklumat gegaran.- BERNAMA


Bomba tangkap harimau kumbang di halaman rumah

KUALA LUMPUR, 1 Oktober- Jabatan Bomba dan Penyelamat (JBPM) Selangor berjaya menangkap seekor harimau kumbang di pekarangan sebuah rumah di Taman Pelangi Semenyih, Selangor pada Jumaat.Pengarah JBPM Selangor Norazam Khamis berkata pihaknya menerima laporan berhubung kejadian itu pada 3.32 petang dan memasang jaring khas untuk menangkap haiwan itu. "Anggota Jabatan Perhilitan telah menembak ubat pelali pada harimau itu sebelum dimasukkan ke dalam sangkar khas,” katanya dalam satu kenyataan.Norazam berkata operasi tersebut tamat kira-kira 7.10 malam dan harimau kumbang itu diserahkan kepada Jabatan Perhilitan untuk tindakan lanjut.


715 kotak mercun bernilai RM400,000 berjaya dirampas - Polis

PERAK, 30 September- 715 kotak pelbagai jenis mercun dan bunga api dirampas dalam satu serbuan di sebuah rumah kedai di kawasan Tanjung Rambutan, kelmarin.  Ketua Polis Perak Datuk Mohd Yusri Hassan Basri berkata, dalam operasi khas berkenaan pihaknya turut menahan dua lelaki kerana menyimpan barangan tersebut tanpa permit.

(Antara kotak yang berisi pelbagai jenis mercun)

Nilai rampasan dianggarkan berjumlah RM400,000.  Pihaknya berjaya mendapat perintah tahanan reman ke atas kedua-dua tangkapan berusia 29 dan 30 tahun itu selama empat hari sehingga 3 Oktober depan.  Kes disiasat di bawah Seksyen 8, Akta Bahan Letupan 1957.  Orang ramai yang mempunyai maklumat berkaitan aktiviti menyalahi undang-undang diseru agar terus menyalurkannya kepada pihak polis dalam usaha membanteras jenayah dan memastikan keselamatan dan ketenteraman awam terpelihara.


Tular lelaki diculik disyaki kes hutang - Polis

SELANGOR, 30 September- Usaha mengesan suspek yang melarikan seorang ahli perniagaan yang ditarik ke dalam sebuah kenderaan Toyota Vellfire warna putih sedang dijalankan oleh pihak Polis. Dipercayai punca kejadian akibat masalah hutang dengan pihak majikan.Menurut Ketua Polis daerah Ampang Jaya, Asisten Komisioner Mohamad Farouk Eshak, kejadian tersebut berlaku di sebuah restoran, Jalan Pandan Indah 1/23d, Ampang dan tular di laman sosial.

(Mangsa dipaksa masuk ke dalam Toyota Vellfire oleh beberapa lelaki. - Foto ihsan orang ramai)

"Pada tarikh 29 September 2022 jam lebih kurang 5:03 petang, bilik kawalan IPD kami telah menerima panggilan MERS999 satu kejadian melarikan orang dan dibawa masuk ke dalam sebuah kereta jenis Vellfire warna putih. "Siasatan mendapati mangsa merupakan seorang lelaki tempatan, merupakan ahli perniagaan berumur 38 tahun. Mangsa sedang makan seorang diri dalam sebuah restoran sebelum didatangi beberapa lelaki menariknya masuk ke dalam Vellfire berkenaan.Katanya, mangsa menjerit meminta tolong dan cuba melepaskan diri namun tidak berjaya.Menurut Farouk, pada hari tersebut juga, pada pukul 10.45 malam, mangsa telah hadir ke IPD Ampang Jaya. Dipercayai mangsa telah dilepaskan di Klang selepas kejadian. Mangsa mengalami beberapa kecederaan luka di bahagian kaki dan muka akibat kejadian dan telah mendapat rawatan di Hospital Ampang.  Siasatan dijalankan mengikut seksyen 365 kanun, barang siapa menculik atau melarikan mana mana orang dengan niat hendak menyebabkan orang itu dikurung dengan sulit dan dengan salah, hendaklah dihukum dengan pemenjaraan selama tempoh yang boleh sampai tujuh tahun dan hendaklah juga dikenakan denda.Sehubungan itu, Farouk mengucapkan ribuan terima kasih kepada penduduk awam yang cuba membantu dalam kejadian berkenaan.Beliau juga menasihati orang awam supaya tidak terlibat dengan hutang tanpa lesen yang sah.


Bajet 2023: Industri belia dan sukan harus diberi perhatian - KBS

BUKIT JALIL, 30 September- Industri belia dan sukan diharap terus diberi perhatian menjelang pembentangan Bajet 2023 pada 7 Oktober depan.Timbalan Menteri Belia dan Sukan, Datuk Seri Ti Lian Ker berkata pemerkasaan belia seharusnya menjadi tumpuan untuk belanjawan kali ini.Tambah Datuk Seri Lian Ker, kerajaan seharusnya memberi perhatian kepada golongan belia yang berjumlah 14.972 juta ketika ini untuk bersama-sama dalam pembangunan negara."Saya sangat-sangat mengharapkan bahawa KBS akan diberi belanjawan yang lebih baik kerana mungkin dari segi masa COVID-19, kita perlu memberi penekanan kepada kesihatan dan sebagainya," kata Lian Ker kepada pemberita RTM pada Majlis Sesi Teh Tarik Santai bersama editor media di Institusi Sukan Negara (ISN).

(Timbalan Menteri Belia dan Sukan, Datuk Seri Ti Lian Ker ditemui pada Majlis Sesi Teh Tarik Santaibersama editor media di Institusi Sukan Negara (ISN))

Sementara itu, KBS menyasarkan 4.5 juta penyertaan pada Hari Sukan Negara (HSN) 2022 yang akan berlangsung pada 8 Oktober ini.Sambutan akan berlangsung serentak di seluruh negara dan dilaksanakan selama tiga hari bermula 7 Oktober.Sambutan HSN2022 peringkat kebangsaan akan berlangsung di Dataran Kehakiman Putrajaya."Ini adalah satu pengiktirafan kepada rakyat Malaysia yang terlibat dalam membangunkan sukan terutamanya di peringkat akar umbi. Sukan untuk semua rakyat Malaysia," tambahnya.Antara acara ikonik program HSN2022 adalah acara larian, neon ride, aerobik dan banyak lagi.


Aplikasi Smart Halal dan Verify Halal ditambah baik - JAKIM

PUTRAJAYA, 30 September- Aplikasi telefon pintar, SmartHalal dan Verify Halal akan ditambah baik bagi memudahkan pengguna menyemak status halal sesebuah produk dengan lebih mudah bagi mengelak keraguan.  Menurut Pengarah Bahagian Pengurusan Halal JAKIM, Bukhari Md Akhir, aplikasi ini akan menyediakan jawapan kepada sebarang permasalahan yang menggugat keyakinan masyarakat termasuk penjelasan isu-isu yang tular di media sosial.  "Penguatkuasaan memang ada, Cuma kita mengingatkan para warganet supaya lebih berhati-hati. Di pihak pengguna mereka nak perakuan yang sah manakala di pihak yang mengeluar kadang-kadang mereka gunakan untuk melaris dan memasarkan produk berkenaan.Jadi untuk memastikan perkara ini, pengguna sendiri kena menggunakan aplikasi tersebut untuk mencari atau pun mendapatkan perakuan bahawa produk berkenaan mendapat persijilan halal yang sah," kata Bukhari kepada RTM pada Simposium Pemerkasaan Aplikasi Halal Malaysia, di sini.

Menurutnya, pembinaan infrasturuktur digital ini juga dapat membantu pertumbuhan ekonomi yang lestari di samping meningkatkan kemampuan pengurusan pensijilan halal Malaysia.  Aplikasi SmartHalal dan Verify Halal ini telah memperoleh anugerah kategori Inovasi Halal Terbaik 2020 (Best Halal Innovation 2020) oleh Standards and Metrology Institute For Islamic Countries (SMICC).  Menurut Ketua Penyedia Aplikasi Verify Halal, Jabal Abdul Rahim, dengan kejayaan ini, integriti industri halal Malaysia lebih terjaga dan selamat dari hantaran-hantaran yang tidak sah tentang ketulenan halal termasuk isu-isu yang tular di media sosial. "Kita juga bekerjasama dengan badan Islam di luar negara yang diiktiraf oleh JAKIM. Jadi, produk ini akan berada juga di aplikasi Verify Halal.Contoh, kalau kita makan Maggi, mungkin kita tahulah Malaysia halal. Mungkin ada jenama luar negara yang susah kita nak dapat sijil halal, boleh juga semak di aplikasi Verify Halal," kata Jabal kepada RTM.


PM hadiri perjumpaan bersama 4 pemimpin tertinggi UMNO

KUALA LUMPUR, 30 September- lima pemimpin tertinggi UMNO mengadakan pertemuan di Ibu Pejabat UMNO, Menara Dato' Onn, petang tadi.Pertemuan turut dihadiri Perdana Menteri Datuk Seri Ismail Sabri Yaakob yang juga Naib Presiden UMNO.Pertemuan dipercayai membincangkan mengenai Pilihan Raya Umum ke-15.

(Facebook rasmi Naib Presiden UMNO, Datuk Seri Mohamed Khaled Nordin memaparkan gambar kelima-lima pemimpin tertinggi)

Menerusi hantaran Facebook rasmi Naib Presiden UMNO, Datuk Seri Mohamed Khaled Nordin memaparkan gambar kelima-lima pemimpin tertinggi parti itu.Selain Datuk Seri Ismail Sabri dan Datuk Seri Mohamed Khaled, pemimpin tertinggi UMNO yang hadir ialah Presiden, Datuk Seri Dr Ahmad Zahid Hamidi, Timbalan Presiden, Datuk Seri Mohamad Hasan, dan Naib Presiden, Datuk Seri Mahdzir Khalid.Pada sebelah malam Mesyuarat Khas Majlis Tertinggi (MT) UMNO pula akan diadakan.Sebelum ini, Setiausaha Agung UMNO Datuk Seri Ahmad Maslan memaklumkan Mesyuarat MT UMNO yang dijadualkan 17 September ditangguh dan dijadualkan semula pada hari ini.


Waris Sulu tuntut aset Malaysia di Belanda

PUTRAJAYA, 30 September- Malaysia sudah memulakan strategi global yang proaktif, bagi menghalang dan mengetepikan sebarang cubaan merampas atau campur tangan dalam urusan berkaitan aset Malaysia di luar negara oleh pihak mendakwa sebagai waris Kesultanan Sulu.Menteri di Jabatan Perdana Menteri (Parlimen dan Undang-Undang) Datuk Seri Wan Junaidi Tuanku Jaafar menegaskan, Malaysia akan mempertahankan kedaulatan dan asetnya di luar negara.

(Menteri di Jabatan Perdana Menteri (Parlimen dan Undang-Undang) Datuk Seri Wan Junaidi Tuanku Jaafar )

Malah tegas beliau, Malaysia tidak akan bertolak-ansur atau tunduk kepada mana-mana pihak yang memanipulasi dan menyalah guna sistem mahkamah demi kepentingan peribadi."Tindakan pihak tersebut menuntut aset Malaysia di Belanda diiktiraf sebagai milik mereka, dianggap mengambil kesempatan dan bertentangan dengan undang-undnag selain mencabul proses mahkamah," katanya dalam satu kenyataan.Sementara, perintah yang dikeluarkan Mahkamah di Paris pada Februari lalu, tidak mengikut lunas undang-undang dan mendatangkan implikasi serius kepada kestabilan negara lain.Malaysia akan meneruskan prosiding Mahkamah di Perancis dan Sepanyol untuk mengenepi dan membatalkan perintah berkaitan sebarang cubaan merampas atau campur tangan dalam urusan berkaitan aset Malaysia di luar negara oleh pihak mendakwa waris Kesultanan Sulu.Semalam media melaporkan, pihak yang mendakwa waris Kesultanan Sulu mengemukakan permohonan bagi mengiktiraf dan menguatkuasakan perintah (Final Award) di Mahkamah Belanda terhadap aset-aset Malaysia termasuk rangkaian aset milik Petronas.


Pembinaan SMK Kota Warisan bermula hujung tahun ini - KPM

SEPANG, 30 September- Isu ketiadaan sekolah menengah di kawasan Kota Warisan di Sepang, Selangor bakal selesai menerusi pembinaan SMK Kota Warisan yang dijangka bermula hujung tahun ini.Menteri Kanan Pendidikan, Datuk Dr. Radzi Jidin berkata pembinaannya dapat membantu penduduk setempat untuk menghantar anak ke sekolah yang lebih dekat dengan fasiliti yang lebih baik.Sekolah tersebut dapat menempatkan sehingga 1,400 pelajar yang turut dilengkapi 42 bilik darjah, padang termasuk bangunan khas untuk pelajar berkeperluan khas.Tender bagi projek sekolah seluas lebih 4.5 hektar itu sudah diiklankan dan kontraktor yang terpilih akan diberi Surat Setuju Terima (SST) pada awal Disember nanti."Ini merupakan satu berita baik untuk mereka di Sepang dan juga di Kota Warisan. Ini kerana, sebelum ini jarak untuk mereka hantar anak ke sekolah agak jauh dan sekolah yang sedia ada telah padat. Kita tidak mahu kelas-kelas dalam sekolah tersebut jumlah muridnya meningkat terlalu tinggi sebab itu kita perlu pastikan pembinaan ini dapat disegerakan," kata Radzi kepada pemberita RTM selepas melawat ke tapak projek sekolah tersebut di Sepang, Selangor.

(Menteri Kanan Pendidikan, Datuk Dr Radzi Jidin turun padang meninjau dan mendengar taklimatberhubung perkembangan projek oleh pegawai JKR dan JPN Selangor/Foto FB Menteri)

Hadir sama, Menteri Pembangunan Wanita, Keluarga dan Masyarakat, Datuk Seri Rina Harun.


Guru cemerlang sekolah rendah berpeluang naik gred - KPM

SEPANG, 30 September- Guru cemerlang yang berkhidmat di sekolah rendah juga akan diberi peluang untuk dinaikkan pangkat ke gred lebih tinggi seperti rakan sejawat mereka di sekolah menengah.Menteri Kanan Pendidikan, Datuk Dr. Radzi Jidin berkata segala kriteria dan perincian berkaitan perkara itu akan diperhalusi dan diumumkan kemudian."Secara umumnya, kita sedar, cikgu sekolah menengah boleh (dinaikkan pangkat) mengapa sekolah rendah tak boleh. Dalam konteks ini, mereka juga akan diberi ruang serta akan diberi kuota yang lebih ke pangkat guru cemerlang dan gred yang lebih tinggi termasuklah Gred 52 dan 54," kata Radzi kepada RTM selepas melawat tapak projek sekolah di Sepang, hari ini.

(Menteri Kanan Pendidikan, Datuk Dr. Radzi Jidin/Fail)

Dalam perkembangan sama, beliau turut memaklumkan bahawa gred Guru Penolong Kanan (GPK) boleh ditingkatkan sekiranya memenuhi kriteria ditetapkan.Perkara tersebut telah dibincangkan bersama pihak Kementerian kewangan (MOF) dan Jabatan Pekhidmatan Awam (JPA) yang bersetuju dengan ketetapan tersebut.


KPM lantik Pkharuddin Ghazali sebagai KPPM baharu

KUALA LUMPUR, 30 September- Kementerian Pendidikan Malaysia (KPM) telah melantik Datuk Haji Pkharuddin Haji Ghazali sebagai Ketua Pengarah Pendidikan Malaysia (KPPM) yang baharu berkuatkuasa pada 23 September 2022.Ia sekali gus menjadikan beliau adalah Ketua Pengarah Pendidikan Malaysia (KPPM) yang ke-19 menerusi satu kenyataan media yang dikeluarkan KPM hari ini.Berusia 59 tahun, berkelulusan Ijazah Sarjana Muda Sains (Kepujian) pengkhususan dalam bidang Geografi dari Universiti Malaya.Telah memulakan perkhidmatan dalam dunia pendidikan pada 1 Ogos 1989 sebagai guru di Sekolah Menengah King George V, Negeri Sembilan.Beliau juga telah berkhidmat di pelbagai organisasi dalam KPM selama 33 tahun dan menyandang pelbagai jawatan antaranya Penolong Pengarah Sektor Penilaian dan Peperiksaan di Lembaga Peperiksaan, Pengetua di SMK Taman Semarak, Nilai, Negeri Sembilan, Ketua Sektor Penilaian dan Peperiksaan dan banyak lagi.KPM yakin Datuk Haji Pkharuddin Haji Ghazali dapat menerajui perkhidmatan pendidikan serta meneruskan kesinambungan dalam memacu transformasi pendidikan negara.


PM arah siasatan lanjut terhadap Tommy Thomas

KUALA LUMPUR, 30 September- Perdana Menteri, Datuk Seri Ismail Sabri Yaakob mengarahkan agensi penguat kuasa melaksanakan siasatan lanjut kemungkinan salah laku Tan Sri Tommy Thomas.Ia berhubung pelbagai dakwaan yang terkandung dalam buku dihasilkan bekas Peguam Negara itu.Perdana Menteri berkata siasatan akan dilakukan antaranya di bawah Seksyen 124(i) dan Seksyen 203A Kanun Keseksaan, Seksyen 4 Akta Hasutan 1948, Seksyen 8 Akta Rahsia Rasmi 1972 dan Seksyen 23 Akta Suruhanjaya Pencegahan Rasuah Malaysia 2009.Jelas Datuk Seri Ismail Sabri, Mesyuarat Jemaah Menteri hari ini telah dibentangkan laporan siasatan Pasukan Petugas Khas Siasatan Ke Atas Dakwaan-Dakwaan Dalam Buku Bertajuk “My Story: Justice in the Wilderness” tulisan Tan Sri Tommy.

(Perdana Menteri, Datuk Seri Ismail Sabri Yaakob/Fail)

Pasukan itu juga telah mengkategorikan 19 isu penting yang dikesan dalam buku berkenaan.Empat isu utama iaitu dakwaan ke atas Badan Kehakiman, pendedahan maklumat dan rahsia kerajaan, tindakan tidak sah, salah guna kuasa serta kecuaian profesional, dan kenyataan berbaur hasutan.Turut dikemukakan beberapa syor untuk tindakan susulan.


(Jet penumpang buatan China C919 berlepas semasa penerbangan ujian pertamanya di Lapangan Terbang Antarabangsa Shanghai Pudong di Shanghai, China/REUTERS)

BEIJING, 30 September- Pengawal selia penerbangan awam China meluluskan jet penumpang besar pertama keluaran negara itu, lapor media tempatan, dengan Beijing berharap pesawat itu akan mencabar model asing seperti Boeing 737 MAX dan Airbus A320.Jet C919 yang dibina oleh syarikat milik kerajaan Commercial Aircraft Corp of China (COMAC), telah ditauliahkan di Lapangan Terbang Antarabangsa Beijing Capital dalam satu majlis rasmi semalam.Pesawat itu adalah percubaan China untuk membina kapal terbang dengan potensi komersial yang akan mengurangkan pergantungan pada teknologi asing walaupun kebanyakan bahagian C919 datang daripada pembekal luar negara.China adalah pasaran penerbangan kedua terbesar di dunia.

(China lulus jet penumpang C919 buatan sendiri untuk bersaing dengan Boeing/Google)

Syarikat penerbangan negara menyatakan sokongan penuh kepada jet itu walaupun ia belum menerima lampu hijau daripada pengawal selia Amerika Syarikat dan Eropah.China Eastern Airlines syarikat penerbangan kedua terbesar di negara itu mengikut jumlah penumpang, merancang untuk memperkenalkan empat unit C919 ke dalam armadanya.Media tempatan melaporkan pesawat itu akan dihantar ke China Eastern menjelang akhir tahun ini dan mula beroperasi pada suku pertama 2023.Menurut kenyataan COMAC di laman web rasminya, 815 pesanan telah diterima daripada 28 pelanggan. -AFP


TERAJU berjaya tawar 600 peluang pekerjaan kepada penduduk Langkawi

LANGKAWI, 30 September- 600 peluang pekerjaan berjaya ditawarkan kepada penduduk Langkawi menerusi agenda pembangunan bernilai RM21.25 juta yang dikelolakan Unit Peneraju Agenda Bumiputera (TERAJU) sejak tahun 2011.Ia merangkumi dana di bawah program Dana Pembangunan Usahawan Bumiputera (DPUB), Dana Mudahcara (FF) dan Dana Kemakmuran Bumiputera (DKB). Menurut Ketua Pegawai Eksekutif TERAJU, Datuk Md Silmi Abd Rahman, sesi libat urus ini bertujuan untuk berkongsi fungsi dan peranan TERAJU dalam pemerkasaan agenda Bumiputera di samping memberi penerangan mengenai projek-projek pembangunan di dalam sektor pelancongan, sektor pertanian dan komoditi yang dijalankan di bawah program-program TERAJU khususnya di pulau peranginan ini.  "Kita nak buat projek lebih ke arah akuakultur, perikanan laut dan pertanian. Kita bangkitkan untuk kita buat sayuran pertanian pintar bagaimana Langkawi tidak bergantung kepada tanah besar untuk hotel, pertanian yang bernilai tinggi," kata Md Silmi kepada media pada Sesi Libat Urus Bersama Pegawai Penyelaras Aduan Jabatan Perdana Menteri di Langkawi, Kedah hari ini.

(Ketua Pegawai Eksekutif TERAJU, Datuk Md Silmi Abd Rahman ditemui media RTM pada Sesi Libat Urus BersamaPegawai Penyelaras Aduan Jabatan Perdana Menteri di Langkawi)

Hadir sama Timbalan Ketua Setiausaha (Pengurusan) Jabatan Perdana Menteri, Datuk Mohammad Ismail.  Turut diadakan sesi taklimat dan pameran projek-projekyang telah dilaksanakan di Langkawi.Projek-projek pembangunan di Langkawi bukan sahaja menjadi daya tarikan malah menawarkan lebih banyak pilihan kepada pelanconguntuk menerokai pulau lagenda tersebut.


100 pelajar SK Malau terima sumbangan YPM bernilai RM10,000

JITRA, 30 September- 100 pelajar Sekolah Kebangsaan Malau, Jitra menerima sumbangan wang tunai berjumlah RM10,000 daripada Yayasan Pelajaran MARA (YPM). Pengerusi YPM, Datuk Mohd Razman Yaacob berkata matlamat sumbangan adalah untuk membantu para pelajar yang memerlukan khususnya di kawasan luar bandar. Selain pelajar, pihak sekolah juga turut menerima sumbangan berjumlah RM3,000.  “100 pelajar ni menerima bantuan tunai sekali bayar sebanyak RM100 seorang melalui Skim Bantuan Persekolahan manakala sumbangan sebanyak RM3,000 diberikan kepada Sekolah Kebangsaan Malau untuk membeli peralatan membantu proses Pengajaran dan Pembelajaran (PdP) pelajar-pelajar. Kedua-dua sumbangan ni kita salurkan dibawah Seksyen Bantuan Persekolahan (SBP) YPM,” kata Mohd Razman ketika dihubungi RTM di sini, hari ini.

(Pengerusi YPM, Datuk Mohd Razman Yaacob menyampaikan sumbangan tersebut di SK Malau, Jitra)

Selain itu, tiga orang pelajar turut ditawarkan Skim Anak Angkat YPM di bawah Seksyen Pembiayaan Pendidikan (SPP).  “Tiga orang pelajar ini terpilih sebagai anak angkat YPM di mana setiap pelajar itu ditaja sejumlah RM960 setahun bagi membantu meneruskan kesinambungan dalam pelajaran masing-masing. “Anak-anak angkat YPM ini ditaja sehingga Tahun 6 dan kemudiannya jika memenuhi syarat dan kriteria ditetapkan akan disambung di peringkat menengah dari Tingkatan 1 hingga Tingkatan 5,” tambahnya.Datuk Mohd Razman berharap sumbangan YPM ini dapat meringankan beban para pelajar dan dapat menyuntik semangat untuk mencapai keputusan cemerlang dalam pelajaran.  Pada masa sama, beliau menyeru semua pihak terutama badan korporat untuk menyalurkan sumbangan kepada YPM bagi membantu mereka yang memerlukan.


Ekonomi UK berkembang pada suku kedua, redakan kebimbangan tentang kemelesetan

(Menurut kenyataan ONS, data terbaharu menunjukkan KDNK berkembang 0.2% dalam tempoh tiga bulan hingga akhir Jun, bukan menguncup 0.1%/REUTERS)

LONDON, 30 September- Ekonomi Britain berkembang pada suku kedua 2022 dan tidak mengecut seperti yang difikirkan sebelum ini.Menurut kenyataan Jabatan Perangkaan Kebangsaan (ONS), data terbaharu menunjukkan Keluaran Dalam Negara Kasar (KDNK) berkembang 0.2% dalam tempoh tiga bulan hingga akhir Jun, bukan menguncup 0.1%."Hari ini kami telah menerbitkan angka KDNK yang lebih baik, menggabungkan kaedah dan sumber baharu," kata Ketua Ekonomi ONS, Grant Fitzner."Angka baharu ini termasuk anggaran sektor kewangan yang lebih tepat dan bagaimana kos yang dihadapi sektor kesihatan berubah sepanjang pandemik," tambah beliau.

(penganalisis Capital Economics, Paul Dales berkata ekonomi masih belum kembali ke tahap prapandemik/REUTERS)

Kenyataan itu membayangkan bahawa Britain tidak mengalami kemelesetan, sekali gus meredekan kebimbangan tentang kemelesetan di tengah-tengah kegawatan berterusan disebabkan 'bajet mini' yang dibentangkan kerajaan. Bank of England (BoE) pada awal bulan ini memaklumkan bahawa ekonomi Britain sedang tenggelam dalam kemelesetan pada suku ketiga 2022. Rabu lalu bank pusat Britain itu membeli bon kerajaan setelah kesangsian terhadap bajet mini yang sarat dengan insentif pemotongan cukai, menyebabkan kos pinjaman melonjak dan nilai tukaran matawang pound kepada dolar menjunam seketika, ke paras terendah."Berita baiknya ialah ekonomi belum mengalami kemelesetan," kata penganalisis Capital Economics, Paul Dales."Berita buruknya, ekonomi masih belum kembali ke tahap prapandemik," tambahnya.-AFP


Miliki senjata api buatan sendiri, lima individu ditahan polis

KOTA BHARU, 30 September- Polis Kelantan menahan empat lelaki warga tempatan serta seorang lelaki warganegara Thailand serta merampas selaras senapang patah bersama amunisi serta daging kijang tanpa lesen di Gua Musang, kelmarin. Ketua Polis Kelantan, Datuk Muhamad Zaki Harun berkata suspek ditahan dalam satu serbuan Ops Tapis di sebuah bangsal ladang sawit Felda Chiku 2, Rabu lalu.Hasil pemeriksaan mendapati terdapat satu beg plastik hitam yang mengandungi kepala dan bahagian daging dipercayai kijang.Pemeriksaan lanjut di luar bangsal menemukan selaras senapang patah yang dipercayai buatan sendiri di balut dengan kanvas plastik.  "Pemilikan senjata api tanpa lesen untuk tujuan apa pun adalah salah. Bukan sebab tujuan, pemilikan itu sudah salah. Walaupun senapang itu adalah senapang tiruan, senapang angin tapi pemilikan itu tetap dianggap salah di bawah Akta Senjata Api," kata Muhamad Zaki kepada pemberita dalam sidang media di Kota Bharu, hari ini.Jelas Datuk Muhamad Zaki, kesemua suspek berusia antara 22 hingga 39 tahun positif dadah dan ditahan reman selama enam hari bermula Rabu lalu manakala lelaki warga Thailand selama 14 hari. Dalam serbuan tersebut, polis merampas senapang patah bersama 14 butir peluru hidup 12 bore serta daging kijang.  Kes disiasat di bawah Seksyen 8 Akta Senjata Api (Penalti Lebih Berat) 1971, Seksyen 8 (a) Akta Senjata 1960, Seksyen 6 (c) Akta Imigresen 1959/63 dan Seksyen 60 (1) (b) Akta Perlindungan Hidupan Liar 2010.

(Ketua Polis Kelantan, Datuk Muhamad Zaki Harun)


Aplikasi "Amazing Seniors", bantu warga emas dapatkan maklumat semasa

PETALING JAYA, 30 September- Warga emas kini boleh mendapatkan maklumat berkaitan komuniti, kesihatan, pekerjaan dan aktiviti hanya di hujung jari melalui satu aplikasi khusus yang dikenali sebagai "Amazing Seniors".Aplikasi ekosistem digital melalui penggunaan telefon pintar itu telah disempurnakan pelancarannya oleh Senator Dewan Negara, Senator Datuk Ras Adiba Radzi di Petaling Jaya, Selangor.Platform tersebut juga berguna sebagai medium pendedahan kepada anak-anak atau penjaga untuk mendapatkan maklumat serta khidmat nasihat penjagaan warga emas."Mereka boleh sertai aktiviti dan juga boleh dapatkan khidmat nasihat. Mereka yang menjaga warga emas ini juga perlu kita berikan sokongan. Jadi, kalau mereka nak beriadah lakukan aktivti sekali gus ahli keluarga kita pun boleh berinteraksi dengan yang lain dan sama-sama belajar kerana ramai warga emas kita ada penyakit parkinson, masalah neuron dan masalah dimensia.Harapan saya agar ramai lagi yang akan datang untuk bersama-sama dalam menyediakan populasi warga emas di negara kita menjadi lebih berkeyakinan dan tidak rasa tersisih," kata Ras Adiba kepada RTM selepas Majlis Pelancaran Aplikasi "Amazing Seniors" pada Festival Warga Emas Pertama Malaysia 2022 yang juga bersempena Sambutan Hari Warga Emas Sedunia yang disambut setiap tahun pada 1 Oktober.

(Senator Dewan Negara, Senator Datuk Ras Adiba Radzi berkata demikian dalam sidangmedia selepas majlis pelancarannya hari ini)

Festival yang berlangsung selama tiga hari bermula hari ini, menyediakan pelbagai aktiviti menarik antaranya ceramah, pemeriksaan serta jualan produk kesihatan.


PUSRASik bina jalan konkrit, penduduk tarik nafas lega

SIK, 30 SEPTEMBER- Masalah jalan tidak sempurna yang membelenggu sebahagian penduduk Kampung Sungai Senam dan Kampung Charok Tok Uban di daerah Sik, sejak berbelas tahun lalu akhirnya selesai apabila jalan konkrit dibina di kawasan berkenaan.Ia hasil sumbangan daripada Pusat Khidmat Wakil Rakyat Ahli Parlimen Sik, (PUSRASik).Ahli Parlimen Sik, Ahmad Tarmizi Sulaiman berkata, di Kampung Sungai Senam, penduduk bergotong royong membina jalan konkrit sepanjang 180 meter. Beliau turut menambah, “PUSRASik memperuntukkan sebanyak RM6,000 bagi membina jalan konkrit ini. Ia dibina secara gotong-royong bersama penduduk kampung.“Alhamdulillah selain dapat menjimatkan kos, ia dapat menyelesaikan masalah yang dialami penduduk sejak sekian lama” jelasnya ketika dihubungi RTM di sini hari ini.Ia sekaligus menyelesaikan masalah air bertakung dan jalan becak yang dihadapi oleh penghuni enam buah rumah.Manakala di Kampung Charok Tok Uban, projek penambahbaikan jalan desa kepada jalan konkrit dilakukan bagi memberi keselesaan kepada penduduk untuk melakukan urusan harian.

(Pembinaan jalan konkrit sepanjang 180 meter di daerah Sik/PUSRASik)


MySejahtera rekod lebih 250,000 individu disaring untuk penyakit tidak berjangkit

KUALA LUMPUR, 30 September- Seramai 252,767 individu disaring untuk penyakit tidak berjangkit (NCD) di seluruh negara setakat semalam (29 September), berdasarkan jumlah saringan yang direkodkan aplikasi MySejahtera.Menteri Kesihatan Khairy Jamaluddin berkata daripada jumlah itu, seramai 173,722 individu berumur 40 tahun ke atas yang disaring mendapati 47.34% disahkan menghidap NCD; 46.34% mempunyai faktor risiko NCD manakala 6.31% adalah sihat.Beliau berkata seramai 79,045 individu berumur bawah 40 tahun telah disaring dan hasilnya mendapati 31.48% daripada mereka disahkan menghidap NCD; 54.58% mempunyai faktor risiko NCD, dan 13.91% adalah sihat.Katanya individu yang dikesan berisiko telah dirujuk ke klinik kesihatan untuk menjalani pemeriksaan lanjut bagi mengesahkan status kesihatan mereka dan seterusnya diberi intervensi bagi mengawal faktor risiko dan penyakit yang mungkin dihidapi.“NCD masih menjadi beban utama penyakit di Malaysia dan hampir separuh daripada individu yang menghidap NCD tidak pernah mengetahui status kesihatan mereka atau tidak sedar yang mereka menghidap NCD sehinggalah ia dikesan pada tahap yang teruk.“Kementerian Kesihatan (KKM) menyeru agar semua masyarakat, terutama yang berumur 40 tahun ke atas, mempunyai faktor risiko NCD, dan belum pernah atau telah lama tidak menjalani saringan kesihatan, untuk segera membuat tempahan janji temu di dalam aplikasi MySejahtera dan melakukan saringan kesihatan di fasiliti kesihatan yang berhampiran,” katanya dalam kenyataan hari ini.Khairy berkata aplikasi MySejahtera telah dikemas kini dengan pelbagai fungsi baharu bagi menyokong pelaksanaan Inisiatif Saringan Kesihatan Kebangsaan (NHSI) yang merupakan satu daripada aktiviti utama di bawah Teras 3 Agenda Nasional Malaysia Sihat (ANMS) iaitu ‘Kawalan Kesihatan Kendiri’.

Menurutnya pengguna MySejahtera kini dapat mengakses maklumat kesihatan mereka melalui fungsi ‘Rekod Kesihatan’ pada aplikasi itu setelah menjalani saringan kesihatan di fasiliti kesihatan kerajaan.Beliau berkata fungsi itu akan diperluaskan ke semua fasiliti swasta yang berdaftar, termasuk saringan di bawah program PeKaB40 dan PERKESO.Katanya tempahan janji temu bagi menjalani saringan kesihatan juga boleh dibuat melalui fungsi Janji Temu yang diwujudkan dalam MySejahtera, di samping penggunaan sistem janji temu sedia ada di fasiliti kesihatan.NHSI dengan tagline ‘Jom Saring!’ mula dilaksanakan pada Julai sehingga Disember ini melalui kerjasama rakan-rakan strategik KKM termasuk agensi kerajaan, sektor swasta dan pertubuhan bukan kerajaan (NGO).Antara program saringan yang dihimpunkan di bawah NHSI ialah perkhidmatan saringan kesihatan di hampir kesemua fasiliti kesihatan KKM, program Skim Peduli Kesihatan untuk Kumpulan B40 (PeKa B40), Pakej Saringan Kesihatan PERKESO dan lain-lain.Menurut Khairy saringan di bawah program PeKa B40, yang menawarkan saringan kesihatan secara percuma mencatatkan jumlah keseluruhan 724,321 saringan sejak dilancarkan pada 2019 dan seramai 170,987 orang disaring bagi tahun ini.“Bagi Pakej Saringan Kesihatan PERKESO pula, hampir 9,500 pekerja memanfaatkan baucar pemeriksaan kesihatan yang disediakan sehingga 22 Sept lepas,” katanya.- BERNAMA


216 individu ditahan, dadah bernilai lebih RM54,000 dirampas

KOTA BHARU, 30 September- Seramai 216 individu ditahan pasukan Jabatan Siasatan Jenayah (JSJN) Kelantan sepanjang tiga hari Ops Tapis Khas Semalaysia dilaksanakan sejak Isnin lalu. Ketua Polis Kelantan Datuk Muhamad Zaki Harun berkata, dalam operasi yang berakhir kelmarin, pihaknya yang turut dibantu JSJN Bukit Aman turut berjaya merampas pelbagai jenis dadah dengan nilai keseluruhan RM54,876.

(Ketua Polis Kelantan Datuk Muhamad Zaki Harun)

"Akan datang kita akan lebih tumpukan kepada pengkalan haram dan juga jeti, berdasarkan tangkapan yang dibuat, kita percaya, walaupun kali ini tidak ada tangkapan yang melibatkan pengedaran, tetapi dengan ada nya kes-kes penagihan sudah tentu ada penawaran disana. Jadi ini akan beri tumpuan dan kita akan buat satu operasi khas, dan kita percaya denganbantuan daripada agensi-agensi yang berkaitan, AADK, Kastam dan semuanya kita akan berjaya," katanya dalam sidang media mengenai kejayaan Ops Tapis Khas di Kota Bharu, di sini. Daripada kes terbabit, polis berjaya menyita pelbagai jenis kenderaan dan wang tunai di bawah Akta Dadah Berbahaya (Pelucuthakan Harta) 1988 berjumlah RM32,205. Operasi tersebut melibatkan 18 pegawai dan 134 anggota (polis dan Pasukan Gerakan Am) PGA serta beberapa agensi lain termasuk Kastam, Agensi Anti Dadah Kebangsaan (AADK) serta Pihak Berkuasa Tempatan (PBT). Pemeriksaan dan serbuan turut dilakukan di Pengkalan Haram membabitkan 27 lokasi dan stor haram di empat daerah sempadan iaitu Tumpat, Pasir Mas, Tanah Merah dan Jeli. Hasil serbuan pihaknya berjaya membuat lapan tangkapan berkait kesalahan dadah dan tiga tangkapan berkait lain-lain kesalahan. Jelas beliau, turut dirampas dalam operasi diadakan ialah 940 biji pil yaba di sebuah rumah beralamat di Kampung Padang Tokku Wakaf Bharu Tumpat.Dalam serbuan itu pihak polis turut menemukan 5kg daun ketum serta 3 liter air ketum dengan nilai keseluruhan rampasan RM9,480.


JBPM Negeri Sembilan sedia hadapi banjir

(JBPM Negeri Sembilan memeriksa kenderaan kebombaan)

SEREMBAN, 30 September- Jabatan Bomba dan Penyelamat Malaysia (JBPM) Negeri Sembilan, telah melaksana beberapa siri latihan seperti latihan pemanduan bot, latihan menyelamat di air serta latihan berkaitan bencana sebagai persediaan menghadapi sebarang kemungkinan Monsun Timur Laut.Menurut Pengarah JBPM Negeri Sembilan, Hamdan Ali, pihaknya sentiasa memastikan kenderaan dan peralatan kebombaan berenjin sentiasa berada dalam keadaan siapsiagaSelain itu, cuti pegawai serta anggota akan dibekukan sekiranya memerlukan mereka untuk bertugas.Beliau turut memaklumkan "dari semasa ke semasa JPBM Negeri Sembilan sentiasa bersiap sedia dengan peralatan dan juga aset serta berkaitan."Anggota bomba yang bersiap sedia melakukan latihan supaya mereka dalam keadaan yang terbaik untuk melaksanakan apa-apa tindakan yang diperlukan."Beliau berkata demikian pada Majlis Perhimpunan Bulan JBPM Negeri Sembilan di Seremban 2.Pihaknya juga menasihatkan agar penduduk yang berada di kawasan berisiko berlakunya kejadian banjir serta tanah runtuh supaya sentiasa berwaspada dan bertindak menyelamatkan diri sekiranya berlaku sebarang kejadian yang tidak diingini.

(Hamdan Ali ketika ditemui pemberita di Seremban 2)


MAIPs laksana kempen wakaf 50 sen sehari atau RM15 sebulan secara potong gaji

KANGAR, 30 September- Raja Muda Perlis, Tuanku Syed Faizuddin Putra Jamalullail mengajak seluruh penjawat awam dan swasta di setiap peringkat perkhidmatan khususnya di negeri Perlis ini untuk turut serta menyertai program berwakaf secara tunai bersama Majlis Agama Islam dan Adat Istiadat Melayu Perlis (MAIPs).Menerusi Kempen Jom Berwakaf 50 Sen Sehari Bersamaan RM15 Sebulan Secara Potongan Gaji Bulanan, mampu menjana pendapatan wakaf yang konsisten untuk dimanfaatkan kepada pelbagai inisiatif wakaf berimpak tinggi.

(Raja Puan Muda Perlis, Tuanku Hajah Lailatul Shahreen Akashah Khalil menyempurnakan perasmianSeminar Kesedaran Berwakaf Peringkat Negeri Perlis)

Raja Muda Perlis, Tuanku Syed Faizuddin Putra Jamalullail bertitah, dana wakaf tunai yang besar amat diperlukan bagi merealisasikan setiap agenda dan inisiatif wakaf seperti yang dirancang. Oleh itu, kejayaan pembinaan Bangunan Wakaf MAIPs- Perkhidmatan Dialisis Hospital Tuanku Fauziah (HTF) merupakan mercu tanda kejayaan sumbangan wakaf tunai seluruh masyarakat dalam membantu meringankan beban pesakit yang menderita dan memerlukan rawatan kesihatan sempurna.Titah baginda lagi, keunikan amalan wakaf ini adalah disebabkan manfaatnya yang bersifat menyeluruh dimana boleh dinikmati oleh semua pihak tanpa mengira latar belakang agama, bangsa, sosio-ekonomi dan sebagainya.Demikian titah baginda pada Seminar Kesedaran Berwakaf Peringkat Negeri Perlis, sempena Program Roadshow Bulan Wakaf Kebangsaan (BWK) Tahun 2022 yang disempurnakan perasmiannya oleh Raja Puan Muda,Perlis Tuanku Hajah Lailatul Shahreen Akashah Khalil di Kompleks Dewan Undangan Negeri.Majlis tersebut dianjurkan oleh Jabatan Wakaf, Zakat dan Haji (JAWHAR) Putrajaya bersama Majlis Agama Islam dan Adat Istiadat Melayu Perlis (MAIPs).Turut dilaksanakan ialah pemeteraian upacara menandatangani Surat Hasrat Pelantikan Nazir Wakaf Pendidikan Jamalullail KUIPs yang disaksikan oleh Tuanku Hajah Lailatul Shahreen Akashah Khalil.


2 ditahan, dadah bernilai hampir RM160,000 dirampas

PERAK, 30 September- Dua lelaki ditahan dalam serbuan berasingan di Sitiawan dan Ipoh, Perak berkaitan dadah pada Isnin lalu.  Ketua Polis Perak Datuk Mohd Yusri Hassan Basri berkata, penahanan itu turut membawa kepada rampasan dadah jenis methamphetamine dan heroin bernilai hampir RM160,000.

(Ketua Polis Perak Datuk Mohd Yusri Hassan Basri memegang senapang yang dirampas)

Serbuan pertama dibuat di sebuah rumah di Taman Mewah Jaya, Sitiawan kira-kira 12.30 malam dan menahan seorang lelaki berusia 39 tahun.  "Dan hasil pemeriksaan di dalam rumah tersebut telah menjumpai tiga laras senapang angin, satu pucuk pistol tiruan, satu balang gas yang diubah suai satu pasang gari bersama sarung gari, dua anak kunci gari dan satu bungkusan plastik lutsinar mengandungi dadah jenis methamphetamine anggaran berat 6 gram dan nilai keseluruhan dadah yang dirampas berjumlah RM350," katanya.  Bagi kesalahan dadah kes disiasat di bawah Seksyen 39A (1) Akta Dadah Berbahaya (ADB) 1952, manakala kesalahan memiliki senapang angin dan senjata tiruan. Siasatan dibuat mengikut Seksyen 36(1) Akta Senjata 1960.  Pada hari sama, pihaknya turut menahan seorang lelaki berusia 22 tahun di Terminal Bas Meru Jaya, Ipoh selepas menemui menemui 10 bungkusan plastik mengandungi bahan disyaki heroin seberat 4.5kg.  Dadah tersebut disyaki untuk pasaran tempatan dan boleh digunakan kira-kira 15,000 penagih.  Kes disiasat mengikut Seksyen 39B ADB 1952.


21 sarang penagih dadah diserbu Polis Perak

IPOH, 30 September- Seramai 408 individu ditahan membabitkan nilai rampasan dadah berjumlah lebih RM194,000 sepanjang tiga operasi dijalankan, sejak 26 September lalu.  Ketua Polis Perak, Datuk Mohd Yusri Hassan Basri berkata kesemua ditahan berumur antara 16 hingga 63 tahun.

(Ketua Polis Perak, Datuk Mohd Yusri Hassan Basri)

Tangkapan dibuat hasil serbuan di 21 sarang penagihan dadah seperti Skim Felda, ladang swasta, Program Perumahan Rakyat Termiskin (PPRT) dan jeti nelayan.  "Dalam operasi ini juga seramai tujuh orang individu telah ditangkap di bawah akta langkah-langkah pencegahan khas (lppk) 1985 bagi mengekang aktiviti pengedaran dadah, seramai 14 individu yang dikategorikan sebagai orang yang dikehendaki (wanted person) juga telah ditangkap,"katanya ketika sidang media di Ibu Pejabat Polis Kontinjen (IPK Perak), Ipoh, di sini. Sepanjang operasi tersebut, pihaknya turut menyita dua buah kereta, empat motorsikal dan wang tunai berjumlah RM64,018.


Polis Johor tawar pengurangan saman 50%

JOHOR BAHRU, 30 September- Polis Johor menawarkan pengurangan bayaran saman sebanyak 50% bermula Jumaat hingga Ahad ini.Pembayaran tersebut boleh dijelaskan di semua Balai Polis Trafik seluruh negeri.Menurut rekod yang dicatatkan Polis Johor, lebih 2.2 juta saman tertunggak membabitkan pelbagai kesalahan trafik termasuk saman yang dikeluarkan kepada warga Singapura sejak 2014.

Daripada jumlah itu, 109,758 saman tertunggak membabitkan warga Singapura.  Ketua Polis Johor, Datuk Kamarul Zaman Mamat berkata, hanya 600,000 daripada hampir 2.3 juta saman dikeluarkan sudah dijelaskan sepanjang tempoh tersebut.

(Kamarul Zaman Mamat pada acara pelepasan Konvoi Program Ramah Mesra PDRM Johor)

Beliau turut menggesa supaya pembayar saman "mengambil peluang ini untuk hadir ke balai trafik berdekatan bagi menjelaskan saman tersebut."Layanan sama rata buat semua rakyat Malaysia atau rakyat Singapura atau lain-lain warganegara yang dikenakan saman. Ia perlu dijelaskan." Beliau berkata demikian ketika sidang media pada acara pelepasan Konvoi Program Ramah Mesra PDRM Johor bersama 'Brother Motor' di Dataran Kawad, Ibu Pejabat Polis Kontinjen (IPK) Johor di sini, hari ini.  Mengulas mengenai konvoi itu, Datuk Kamarul Zaman berkata, ia disertai 30 pegawai dan anggota Polis Johor yang akan menjelajah ke seluruh negeri dengan jarak 734 kilometer.  Beberapa program disusun atur sepanjang program ramah mesra dengan 'Brother Motor' termasuk memberi nasihat dan menunjukkan cara pemanduan berhemah.


Syiling pertama ukiran wajah Raja Charles bakal diedar pada Disember

(Syiling dengan potret Raja Charles didedahkan/AFP)

LONDON, 30 September- Kilang Wang Diraja Britain, Royal Mint, pada Khamis melancarkan syiling rasmi yang diukir dengan wajah Raja Charles.Rakyat Britain boleh menyaksikan imej Raja itu pada syiling 50 penny bermula sekitar Disember ini dan akan diedarkan secara berperingkat.Ukiran syiling itu dicipta pengukir Martin Jennings dan diluluskan secara peribadi oleh Raja Charles.Ia selaras dengan tradisi potret Charles menghadap ke arah kiri, iaitu yang bertentangan dengan mendiang ibunya, Ratu Elizabeth II.Potret Charles pada syiling berkenaan diukir tanpa mahkota.Tulisan bahasa Latin yang mengelilingi potret itu membawa maksud 'Raja Charles III, dengan Rahmat Tuhan, Pelindung Agama'.Syiling bernilai 5 paun turut dilancarkan pada Isnin sebagai memperingati kehidupan dan warisan mendiang Ratu Elizabeth II.Sementara itu kesemua kira-kira 27 bilion syiling yang dalam edaran di UK yang memaparkan wajah Ratu Elizabeth akan kekal sah dan akan digantikan dengan syiling yang mengandungi imej Raja Charles dari semasa ke semasa.

(Potret Raja Charles yang dicipta oleh pengukir British Martin Jennings pada syiling £5 dan 50 penny/AFP)


Penduduk kawasan berisiko perlu peka, bersedia hadapi musim tengkujuh- APM Kelantan

KOTA BHARU, 30 September- Penduduk Kelantan yang tinggal di kawasan rendah dan berisiko banjir perlu berwaspada dan berhati-hati bagi menghadapi Monsun Timur Laut atau musim tengkujuh yang dijangka melanda tidak lama lagi.Pengarah Angkatan Pertahanan Awam Malaysia (APM) Kelantan, Mohd Adzhar Mujab berkata penduduk perlu segera membuat persiapan untuk berpindah ke tempat yang lebih selamat sekiranya hujan berterusan sehingga mengakibatkan air mulai naik di kawasan penempatan terbabit."Penduduk juga dinasihatkan supaya tidak mudah percaya dengan maklumat atau berita  yang tidak sahih terutama berkaitan banjir yang boleh menimbulkan keresahan orang ramai," katanya.

Seramai 1,349 pegawai dan anggotanya berada dalam keadaan bersedia apabila menghadapi hujan lebat, selain memastikan kelengkapan logistik bersiap siaga termasuk 84 pelbagai bot, 16 lori, 14 kenderaan pacuan empat roda dan 13 ambulans.APM turut mengadakan beberapa siri latihan menyelamat bersama anggota dan komuniti sebagai persediaan untuk meningkatkan kemahiran dan keyakinan menghadapi situasi bencana banjir di Kelantan.


Pelaburan penerbitan filem produksi luar negara dialukan

(Zahidi Zainul Abidin pada majlis pra tonton filem seram tempatan 'Don't Look At The Demon')

KUALA LUMPUR, 30 September- Kementerian Komunikasi dan Multimedia (K-KOMM), menerusi Perbadanan Kemajuan Filem Nasional (FINAS) sentiasa mengalu-alukan semua produksi luar negara menjalankan penggambaran di Malaysia.Timbalan menterinya, Datuk Zahidi Zainul Abidin yakin menerusi insentif penerbitan filem di Malaysia, berupaya menarik minat pelaburan dalam penerbitan filem dan televisyen, selain membangunkan ekosistem mampan dalam pasaran tempatan. "Jadi ini cukup membanggakan kita kerana FINAS melalui programnya telah pun terlibat dalam 82 filem antarabangsa dan 80 filem tempatan. Jadi kita lihat ini adalah usaha K-KOMM dan FINAS mempromsikan filem-filem tempatan dan berkerjasama dengan produksi luar negara."Beliau menyatakan demikian selepas majlis pra tonton filem seram tempatan 'Don't Look At The Demon' di ibu negara. Filem itu menelan bajet pembikinan hampir RM9 juta dan akan mula ditayangkan di pawagam di seluruh negara pada 6 Oktober ini dan sehari kemudian di lebih 250 pawagam di Amerika Utara.Filem berdasarkan kisah sebenar itu, mengisahkan sekumpulan penyiasat paranormal Amerika Syarikat telah mengembara ke Bukit Fraser di Pahang untuk menyiasat kejadian ghaib di sebuah rumah yang dibina pada tahun 1970-an.'Don't Look At The Demon' merupakan filem Malaysia pertama yang ditayangkan di Amerika Syarikat, sekaligus membuka peluang untuk kejayaan antarabangsa dalam produksi tempatan pada masa hadapan.

(Datuk Zahidi Zainul Abidin, Timbalan Menteri K-KOMM)


Nilai ringgit lebih tinggi berbanding dolar AS

KUALA LUMPUR, 30 September- Ringgit dibuka agak tinggi berbanding dolar AS untuk hari kedua berturut-turut di tengah-tengah sentimen pasaran yang lemah, kata seorang peniaga.Pada jam 9 pagi, mata wang tempatan menambah nilai kepada 4.6350/6395 berbanding dolar AS daripada penutupan semalam pada paras 4.6380/6425.Peniaga ActivTrades Dyogenes Rodrigues Diniz berkata pelabur terus menjauhi aset berisiko seperti saham dan mata wang lain dan mencari perlindungan dengan mendapatkan dolar AS serta bon kerajaan Amerika Syarikat.Beliau turut menjelaskan pasaran tukaran asing banyak dipengaruhi oleh pengeluaran data pekerjaan di AS dan inflasi yang meruncing di Jerman.“Di AS, data Tuntutan Pengangguran Awal yang lebih rendah daripada jangkaan menunjukkan pasaran buruh adalah kukuh kerana ia bergerak pada tahap yang sama seperti yang dilihat sebelum pandemik.“Pasaran pekerjaan yang kukuh memberi ruang kepada Rizab Persekutuan AS untuk mengetatkan lagi dasar kewangan selanjutnya melalui kenaikan kadar faedah,” katanya dalam nota.Diniz menambah kadar inflasi di Jerman kini berada pada paras tertinggi dalam tempoh lebih 50 tahun, sekali gus mencetuskan kebimbangan tentang ekonomi Kesatuan Eropah.Sementara itu, ringgit diniagakan rendah berbanding mata wang utama yang lain.Mata wang tempatan terus menyusut berbanding euro kepada 4.5544/5588 daripada 4.4951/4995 pada penutupan urus niaga Khamis, lega berbanding pound Britain menjadi 5.1736/1786 daripada 5.0392/0441 dan lemah berbanding dolar Singapura kepada 3.2358/2394 daripada 3.2228/2264 sebelumnya.Namun begitu, ringgit menambah nilai berbanding yen Jepun kepada 3.2034/2067 daripada 3.2050/2084 pada penutupan urus niaga semalam.-BERNAMA


Bajet 2023 : Tumpu pelancongan mampan, kurangkan perbelanjaan utiliti

KUALA LUMPUR, 30 September- Pemain industri pelancongan di negara ini mahu kerajaan memberi tumpuan bagi pertumbuhan industri pelancongan yang mampan, selain pengurangan perbelanjaan operasi dan utiliti dalam Bajet 2023.Ini bagi memastikan sektor pelancongan dapat kembali beroperasi dengan baik dalam fasa peralihan ke endemik memandangkan ia adalah antara sektor yang paling terjejas teruk akibat pandemik COVID-19. Presiden Persatuan Hotel Bajet dan Bisnes Malaysia (MyBHA) Dr Sri Ganesh Michiel berharap kerajaan akan mempertimbangkan untuk meningkatkan nilai ambang Cukai Perkhidmatan di bawah Cukai Jualan dan Perkhidmatan (SST) bagi industri hotel daripada RM500,000 kepada RM1.5 juta. “Ini kerana hotel bajet hanya memperoleh purata RM50 sebilik untuk penginapan satu malam dan tidak selaras dengan keperluan ekonomi semasa.“Kami menawarkan perkhidmatan kepada rakyat kebanyakannya di bawah kategori B40 dan oleh itu, meningkatkan nilai ambang SST akan memudahkan kami dalam menetapkan kadar harga yang betul untuk memberi perkhidmatan yang lebih baik kepada rakyat dalam kumpulan itu,” katanya kepada Bernama.

Sri Ganesh juga mencadangkan agar kerajaan memperkenalkan tarif elektrik khas untuk industri pelancongan serta insentif pembiayaan dan cukai.Penjaga muzium perlombongan bijih timah yang terletak di Ipoh, Han Chin Pet Soo (HCPS), Leong Meng Fai berharap kerajaan dapat mengkaji untuk mengurangkan perbelanjaan utiliti bagi muzium dan pusat pameran dalam kategori yang sama. “Pengurangan ini amat dihargai kerana ia sangat melegakan tugas kami dalam menyelenggara muzium, yang tidak mudah terutamanya HCPS beroperasi dalam satu daripada bangunan lama di Ipoh.“Selain itu, kami berharap bajet kali ini mempertimbangkann untuk membiayai walaupun sebahagian, bagi membaik pulih bangunan lama sama ada di Ipoh atau negeri lain, untuk memastikan struktur unik ini kekal terpelihara dan seterusnya dapat menarik lebih ramai pelancong,” katanya.- BERNAMA


Bajet 2023 : Tumpuan Dewan Rakyat kali ini

KUALA LUMPUR, 30 September- Pembentangan Bajet 2023 menjadi tumpuan utama pada Mesyuarat Ketiga Penggal Kelima Parlimen ke-14 yang dijadual bersidang selama 32 hari bermula Isnin ini (3 Oktober) hingga 29 November.Berdasarkan laman sesawang Parlimen, Rang Undang-Undang Perbekalan (Belanjawan) 2023 itu bakal dibentangkan Menteri Kewangan Tengku Datuk Seri Zafrul Tengku Abdul Aziz pada 4 petang, 7 Oktober.Bajet 2023 bertemakan ‘Memperkukuh Pemulihan dan Memudah Cara Pembaharuan ke arah Kemampanan Daya Tahan Ekonomi dan Kesejahteraan Keluarga Malaysia’ itu dijadual dibahas di peringkat dasar bermula 11 hingga 26 Oktober sebelum jawapan oleh menteri-menteri selama empat hari.Perbahasan peringkat jawatankuasa akan bermula dari 3 hingga 23 November sebelum rang undang-undang berkenaan diluluskan Dewan Rakyat.Takwim Mesyuarat Ketiga ini dipinda dari tarikh asal 26 Oktober hingga 15 Disember 2022 dengan Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar menyatakan ia bagi membolehkan pembentangan Bajet 2023 dipercepatkan.

Dalam pada itu, mesyuarat berkenaan mungkin menjadi yang terakhir untuk penggal Parlimen ke-14 ekoran spekulasi pembubaran Parlimen dalam tempoh terdekat termasuk beberapa hari selepas Bajet 2023 dibentangkan bertiup kencang, bagi memberi laluan Pilihan Raya Umum ke-15 (PRU15).Dalam sejarah negara, Parlimen kesembilan Malaysia dibubarkan ketika mesyuarat Dewan Rakyat sedang berlangsung serta sebelum Belanjawan 2000 diluluskan pada November 1999.Speaker Dewan Rakyat ketika itu, Tun Dr Mohamed Zahir Ismail menjelaskan Belanjawan 2000 yang masih dibahaskan dan lima rang undang-undang yang telah diluluskan Dewan Rakyat perlu dibentangkan semula pada persidangan Parlimen baharu kerana ia belum dibawa ke Dewan Negara dan belum menjadi undang-undang.Pada sidang Dewan Rakyat kali ini, Rang Undang-Undang Kawalan Produk Tembakau dan Merokok 2022 akan menjadi antara tumpuan setelah ia dirujuk ke Jawatankuasa Pilihan Khas Parlimen pada mesyuarat Dewan Rakyat 2 Ogos lepas.Sebelum ini, Menteri Kesihatan Khairy Jamaluddin yakin rang undang-undang itu yang dicadang untuk dibentang bagi bacaan kedua pada mesyuarat kali ini akan menerima sokongan majoriti Ahli Parlimen.Rang undang-udang berkenaan antaranya bakal melarang penjualan serta penggunaan sebarang bentuk bahan merokok termasuk rokok elektronik atau ‘vape’ kepada individu yang dilahirkan pada 1 Jan 2007 dan tahun seterusnya.Sementara itu, Rang Undang-Undang Kesatuan Sekerja (Pindaan) 2022, Rang Undang-Undang Tenaga Boleh Baharu (Pindaan) 2022, Rang Undang-Undang Pencetakan Teks Al-Qur'an (Pindaan) 2022 dan Rang Undang-Undang Pihak Berkuasa Pembangunan Tenaga Lestari (Pindaan) 2022 yang ditangguhkan bagi bacaan kedua dan ketiga dalam aturan mesyuarat sebelum ini, dijangka dibawa ke persidangan kali ini.Usul pemilihan Timbalan Yang Dipertua Dewan Rakyat bagi menggantikan Datuk Seri Azalina Othman Said yang telah ditangguhkan buat kali keempat turut dinantikan sama ada ia akan dikemukakan pada mesyuarat ini atau ditangguhkan lagi.- BERNAMA


196 anggota ATM terima DKM pelbagai bidang

(Antara veteran ATM yang menerima Diploma Kemahiran Malaysia (DKM))

SHAH ALAM, 30 September- 196 orang anggota Angkatan Tentera Malaysia (ATM) yang sedang berkhidmat dan veteran tentera, memperoleh Diploma Kemahiran Malaysia (DKM) dalam pelbagai bidang.Majlis konvokesyen itu julung kalinya diterima veteran ATM di bawah inisiatif Program Re-skilling dan Up-skilling Veteran ATM (PRUV ATM). Menurut Pengerusi PERHEBAT, Mejar Jeneral Datuk Seri Jamil Khir Baharom, sejak dilaksana pada 2021, seramai 16,540 veteran ATM menyertai PRUV ATM yang merangkumi empat inisiatif utama. Hasilnya, 7,842 veteran ATM telah dibimbing di seluruh Malaysia dalam sektor penempatan pekerjaan dan penciptaan pendapatan. Beliau turut menambah, "sejak tahun 1994, PERHEBAT teguh menjunjung amanah dalam melatih dan membimbing kumpulan sasar supaya bersiap siaga."PERHEBAT juga komited memegang amanah, apabila tamat latihan mereka akan dipantau selama enam bulan sehingga lima tahun tempoh tersebut. Mereka perlu melaporkan kepada pengajar PERHEBAT."Pengalaman ini akhirnya akan membentuk ekosistem yang boleh memanfaatkan veteran tentera" jelasnya.

(Mejar Jeneral Datuk Seri Jamil Khir Baharom pada majlis konvokesyen di Shah Alam)

Sementara itu, penerima DKM yang ditemui menyatakan program tersebut wajar dimanfaatkan sebaiknya oleh anggota dan veteran ATM untuk meningkatkan taraf pendidikan sekaligus mencipta kerjaya kedua selepas bersara. Staf Sarjan Tentera Darat, Noor Ajeerah Mahamad Jahbili, berkata, "saya akan tamat perkhidmatan pada usia 39 tahun, jadi saya ambil lanjutan diploma untuk digunakan untuk memohon kerja diluar sana."Sinnathevan Nichathavan, Veteran Laskar Kanan TLDM turut "berterima kasih pada PERHEBAT kerana memberi peluang untuk mendapatkan diploma. Dengan adanya sijil ini saya boleh majukan diri saya ke arah yang lebih baik."Lee Wee Yen, Veteran Laskar Kanan TLDM, juga menyarankan "kepada anggota juga veteran, perlu menggunakan peluang ini kerana ia merupakan platform terbaik dan membantu veteran untuk memajukan diri pada masa akan datang."


MBSA nafi Datuk Bandar Shah Alam ditahan SPRM

(Datuk Bandar Shah Alam, Datuk Zamani Ahmad Mansor / BERNAMA)

SHAH ALAM, 30 September- Majlis Bandaraya Shah Alam (MBSA) memaklumkan bahawa Datuk Bandar Shah Alam, Datuk Zamani Ahmad Mansor hanya dipanggil untuk membantu siasatan oleh pihak Suruhanjaya Pencegahan Rasuah (SPRM) pada petang Rabu.MBSA dalam kenyataan menafikan dakwaan berhubung penahanan Datuk Bandar Shah Alam itu oleh SPRM bagi membantu siasatan terhadap tender projek tebatan banjir dan dibebaskan dengan jaminan RM50,000 oleh seorang penjamin.“Datuk Bandar Shah Alam telah kembali melaksanakan kerja seperti biasa di pejabat pada Khamis (semalam). Pihak MBSA juga ingin menegaskan bahawa akan sentiasa sedia memberikan kerjasama sepenuhnya bagi membantu melengkapkan siasatan dengan pihak SPRM,” menurut kenyataan itu.

Media semalam melaporkan, SPRM berjaya membongkar satu kartel yang dipercayai memonopoli tender projek di MBSA susulan serbuan di pejabat pihak berkuasa tempatan (PBT) itu pada Ahad lepas.Ketua Pesuruhjaya SPRM, Tan Sri Azam Baki berkata setakat ini sembilan individu termasuk beberapa kakitangan MBSA dan seorang pegawai kanannya ditahan bagi membantu siasatan.- BERNAMA


PM selamat tiba di tanah air selepas lawatan ke AS,UAE

SEPANG, 30 September - Perdana Menteri Datuk Seri Ismail Sabri Yaakob selamat tiba di tanah air setelah menamatkan lawatan kerja ke New York, Amerika Syarikat dan Abu Dhabi, Emiriah Arab Bersatu (UAE).  Ketibaan Datuk Seri Ismail Sabri di Kompleks Bunga Raya, Lapangan Terbang Antarabangsa Kuala Lumpur (KLIA) pada 10.30 malam tadi, disambut oleh ratusan penyokong.Antara yang hadir menyambut Perdana Menteri adalah kakitangan Dewan Bahasa dan Pustaka (DBP) dan wakil Persatuan Penulis Nasional Malaysia (PENA).

Mereka turut membawa plakad 'Ismail Sabri Wira Negara Angkat Bahasa Negara di Pentas Dunia' dan memberi sorakan gemuruh kepada beliau.  Ketika menyampaikan kenyataan negara pada Perhimpunan Agung Bangsa Bersatu (PBB) minggu lalu, Datuk Seri Ismail Sabri mencipta sejarah sebagai Perdana Menteri Malaysia yang pertama berucap sepenuhnya dalam bahasa kebangsaan.  Selepas New York, Perdana Menteri meneruskan lawatan kerja empat hari ke Abu Dhabi.


Pegawai kanan MBSA antara sembilan yang ditahan SPRM berhubung kartel monopoli projek

GEORGE TOWN, 30 September - Seorang pegawai kanan Majlis Bandaraya Shah Alam (MBSA) antara sembilan individu yang ditahan bagi membantu siasatan berhubung satu kartel yang dipercayai memonopoli tender projek MBSA.Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki berkata siasatan awal mendapati pegawai kanan terbabit menerima habuan barangan yang berharga puluhan ribu ringgit.

Menurutnya, SPRM kini sedang giat menjalankan siasatan bagi membongkar bagaimana kartel rasuah itu berlaku."Kita sedang siasat bagaimana perbuatan rasuah itu berlaku dan bagaimana sebuah syarikat mengawal 30 syarikat lain untuk dapatkan projek di jabatan berkenaan di MBSA,” katanya dalam sidang media selepas sesi dialog Program Cakna Rasuah SPRM bersama media zon utara, di sini, semalam.Pada Ahad lepas, SPRM menahan tiga individu iaitu dua pegawai MBSA dan seorang kontraktor dipercayai berhubung projek kerajaan negeri.

Dalam pada itu, Tan Sri Azam berkata SPRM akan membuat tapisan terhadap calon-calon yang bakal bertanding pada Pilihan Raya Umum Ke-15 (PRU-15) yang dijangka akan diadakan tidak lama lagi.  Katanya, ia bagi memastikan calon yang bertanding benar-benar bersih dan tidak terpalit dengan isu rasuah.Selain menguatkuasakan undang-undang SPRM, pihaknya akan berkerjasama dengan Suruhanjaya Pilihan Raya (SPR) bagi memastikan PRU berjalan lancar, berintegriti dan bersih.  "Pertama, kita memantau isu-isu rasuah dalam pilihan raya dan kita akan menguatkuasakan undang-undang kita, yang paling utama ialah atas kesalahan pilihanraya 1954, akta ini masih wujud lagi walaupun sudah lama," katanya.


Ejen jualan kosmetik diculik ke Thailand berjaya diselamatkan

KUALA LUMPUR, 30 September - Ejen jualan produk kosmetik, Rosnazirah Mohd Naim yang diculik oleh sekumpulan lelaki di rumahnya di Tumpat, Kelantan pada 13 September lepas berjaya diselamatkan dan dibawa pulang ke tanah air, semalam.Ketua Polis Negara, Tan Sri Acryl Sani Abdullah Sani berkata mangsa berusia 36 tahun itu diselamatkan melalui kerjasama dan perkongsian maklumat dan perisikan antara PDRM dengan Polis Diraja Thailand yang berjaya mengesan lokasi keberadaan mangsa di negara itu.

"Dalam kes ini seramai tujuh orang suspek lelaki warga tempatan telah ditahan di sekitar Kelantan, Selangor dan Kuala Lumpur bagi membantu siasatan di bawah Seksyen 3(1) Akta Culik 1961. Turut dirampas adalah sebuah kenderaan yang digunakan suspek untuk melarikan mangsa," katanya menerusi kenyataan.Tambah Acryl Sani, PDRM menzahirkan setinggi-tinggi penghargaan kepada Polis Diraja Thailand dan Kedutaan Malaysia di negara berkenaan atas kerjasama dan bantuan dalam usaha menyelamatkan mangsa.Dalam kejadian pada 13 September lalu, mangsa diculik oleh beberapa lelaki dari rumahnya di Kampung Semat Jal, Tumpat pada pukul 5.10 petang.Mangsa disyaki dilarikan ke negara jiran melalui pangkalan haram di Kuala Jambu, Tumpat ekoran penemuan kereta yang digunakan suspek.

Berita Berkaitan: Polis Thailand edar gambar wanita mangsa culik


Jawatankuasa Teknikal teliti isu kekurangan bekalan telur - Mustapa

PUTRAJAYA, 30 September - Isu kesukaran mendapatkan bekalan telur ayam di sesetengah kawasan akan dibincangkan dalam mesyuarat Jawatankuasa Teknikal di bawah Pasukan Khas Jihad Tangani Inflasi, Isnin ini.Pengerusi Gantian Jawatankuasa Pasukan Khas Jihad Tangani Inflasi, Datuk Seri Mustapa Mohamed berkata pasukan itu telah diberi laporan berhubung kekurangan bekalan telur gred A,B,C dan D di pasaran.

“Mesyuarat akan diadakan dengan persatuan penternak telur dan agensi berkaitan, antara lain mencari punca dan jalan penyelesaian kepada permasalahan tersebut,” katanya selepas mempengerusikan mesyuarat Pasukan Khas Jihad Tangani Inflasi ke-19, di sini, semalam.Sebelum ini, terdapat laporan mengatakan bekalan telur sukar didapati di Langkawi, Kedah, Jerantut, Pahang dan Hulu Terengganu di Terengganu.Ketua Setiausaha KPDNHEP, Datuk Azman Mohd Yusof baru-baru ini dilaporkan berkata masalah kekurangan bekalan telur ayam bukan satu krisis, tetapi disebabkan masalah teknikal, selain memberi jaminan isu berkenaan akan dapat ditangani dan diselesaikan dalam tempoh yang singkat.Sementara itu, Mustapa berkata bekalan dan harga ayam di peringkat borong dan runcit berada dalam keadaan stabil, dengan harga purata ayam standard bersih berada pada paras RM8.78 sekilogram.


Bangunkan kolam takungan dwi-fungsi dan LRAL2F2, RM5.6 bilion diperuntuk

PUTRAJAYA, 29 September-Kementerian Alam Sekitar dan Air (KASA) dan Kerajaan Negeri Selangor memperuntukkan sebanyak RM5.6 bilion dalam Pelaksanaan Projek Kolam Takungan Dwi-fungsi bagi Tebatan Banjir dan Sumber Bekalan Air Mentah Sungai Klang-Sungai Rasau dan Loji Rawatan Air Langat 2 Fasa 2 (LRAL2F2).Jawatankuasa Khas juga telah ditubuhkan bagi memudah cara, menyelaras, memantau dan menyelesaikan isu-isu pelaksanaan projek yang telah dipersetujui bersama di antara Kerajaan Persekutuan dan Kerajaan Negeri Selangor.Menteri Alam Sekitar dan Air (KASA), Datuk Seri Tuan Ibrahim Tuan Man berkata Projek Kolam Takungan Dwi-fungsi yang bakal dilaksanakan ini dapat megurangkan kos rawatan air di loji dan meningkatkan rizab air bagi negeri Selangor."Bila musim kemarau, kita punya kemasukan air akan tergantung atau tak sampai dan kita melepaskan jumlah air yang banyak sedangkan yang nak ambil itu sikit sahaja. Maka, dengan konsep 'tap' ini, kita yakin akan lebih bermanfaat sekiranya berlaku gangguan pada sumber utama.Contohnya, jika berlaku pencemaran sungai utama, kita ada sumber kedua, sekurang- kurangnya untuk tempoh 3 bulan dapat bekal air pada pengguna," kata Tuan Ibrahim dalam sidang media mengenai Projek Kolam Takungan Dwi Fungsi Bagi Tebatan Banjir Dan Sumber Bekalan Air Mentah Sungai Klang-Sungai Rasau dan Loji Rawatan Air Langat 2 Fasa 2, di sini.

(Menteri Alam Sekitar dan Air (KASA), Datuk Seri Tuan Ibrahim Tuan Man)

Bagi projek LRAL2F2 pula berupaya meningkatkan bekalan air di Lembah Klang dengan memanfaatkan projek Penyaluran Air Mentah Pahang-Selangor (PPAMPS) dengan kapasiti 1,890 juta liter sehari (JLH). Dalam pada itu, Tuan Ibrahim juga memaklumkan pihaknya telah menjalankan beberapa naik taraf kawasan belaku banjir seperti semakkan fungsi pam-pam air, meninggikan ban dan menambah pemasangan siren amaran banjir.


Tindakan segera, lebih agresif tangani kes pemerdagangan manusia- PM

KUALA LUMPUR, 29 September- Kementerian Luar Negeri dan Kementerian Dalam Negeri diarahkan mengambil tindakan segera dan lebih agresif berhubung kes pemerdagangan manusia yang melibatkan rakyat Malaysia.Perdana Menteri, Datuk Seri Ismail Sabri Yaakob berkata kerajaan memandang serius untuk menyelesaikan isu berhubung kes itu.Beliau menerusi satu hantaran di facebook memaklumkan, perkara itu sudah dibincangkan dalam Mesyuarat Kabinet pada bulan lepas.

(Perdana Menteri, Datuk Seri Ismail Sabri Yaakob)

Datuk Seri Ismail Sabri memberi jaminan bahawa kerajaan akan mengambil tindakan terbaik bagi menyelesaikan isu itu dan tidak akan membiarkan rakyat negara ini tanpa pembelaan.Tambahnya, beliau sendiri menerima aduan berkenaan isu itu menerusi laman media sosial TikTok.Video berkaitan telah dihantar kepada Menteri Luar Datuk Seri Saifuddin Abdullah dan Ketua Polis Negara, Tan Sri Acryl Sani Abdullah Sani untuk tindakan susulan.


Penstrukturan semula MVK, perkasa veteran ATM

KUALA LUMPUR, 29 September- Majlis Veteran Kebangsaan (MVK) distruktur semula untuk lebih berfokus dan realistik dalam mendepani keperluan isu berkaitan veteran Angkatan Tentera Malaysia (ATM).Menteri Kanan Pertahanan, Datuk Seri Hishammuddin Tun Hussein optimis pelaksanaan setiap keputusan menerusi MVK akan menghasilkan kesan dan impak yang tepat bagi golongan itu. "Kita nak lihat agenda veteran yang besar di mana ahlinya 300,000 merangkumi veteran ATM berpencen lebih 100,000, veteran ATM tidak berpencen hampir 80,000 dan di bawah pencen terbitan hampir 30,000 Persatuan Veteran ATM, di peringkat induk, 121 manakala di peringkat cawangan, 381. Ini jumlah yang terpaksa kita fikirkan secara menyeluruh bila nak membela kedudukan veteran kita," kata Hishammuddin kepada RTM selepas mesyuarat MVK di Wisma Pertahanan, ibu negara.

Mesyuarat MVK yang buat julung kali hari ini turut membincangkan lima perkara yang membabitkan kebajikan Veteran ATM.Antaranya inisiatif kebajikan bagi Veteran ATM dan ahli keluarga masing-masing, kaedah pemberian bantuan kerajaan, memperhalusi isu berbangkit Jabatan Hal Ehwal Veteran.MVK turut mencadangkan Menteri Kewangan, Tengku Datuk Seri Zafrul Tengku Abdul Aziz dan Ketua Pengarah Perkhidmatan Awam (KPPA), Datuk Seri Mohd Shafiq Abdullah sebagai ahli tetap MVK. Sementara itu, MINDEF menyelesaikan tiga kajian berkaitan elaun kepada pemegang Pingat Jasa Malaysia (PJM), kenaikan jumlah Bantuan Sara Hidup kepada Veteran ATM B40 dan pelarasan pencen. Hishammuddin berkata hasil kajian itu dipanjangkan kepada Kementerian Kewangan serta Jabatan Perkhidmatan Awam (JPA) untuk kelulusan."Akhirnya bukan diputuskan MINDEF sendirian. Kita perlu sokongan dan kerjasama daripada MOF dan JPA. Saya akan terus berbincang dengan Tengku Zafrul untuk tiga perkara lagi," tambahnya.Terdahulu, dua kajian dipenuhi dan dilaksanakan iaitu penambahbaikan pencen terbitan serta panel penasihat bagi mempertimbangkan permohonan bekas tentera untuk diiktiraf sebagai Veteran ATM.


Dasar Industri Pertahanan bakal diperkenal dalam masa terdekat

KUALA LUMPUR, 29 September- Kementerian Pertahanan (MINDEF) bakal memperkenalkan Dasar Industri Pertahanan dalam masa terdekat.

Menteri Kanan Pertahanan, Datuk Seri Hishammuddin Tun Hussein optimis, dasar baharu itu akan memberi tumpuan untuk merancakkan sektor perindustrian pertahanan sekali gus menyumbang kepada ekonomi negara.

(Menteri Kanan Pertahanan, Datuk Seri Hishammuddin Tun Hussein)

"Kita akan buktikan bahawa pulangan kepada negara kita bukan sahaja dari segi keselamatan dan pertahanan sahaja tetapi ianya akan membantu memperkukuhkan ekonomi negara."Kadang-kala hujah kepada MINDEF (dalam permohonan belanjawan negara) ialah kita tidak bawa pulangan kepada ekonomi. Jumlah peruntukan MINDEF besar tapi tidak bantu meningkatkan prestasi ekonomi negara, sebab itulah saya membuat keputusan bahawa tidak lama lagi kita akan lancar Dasar Industri Pertahanan", katanya kepada media selepas mesyuarat MVK di Wisma Pertahanan, ibu negara.Sementara itu, ketika ditanya mengenai pembentangan Bajet 2023 minggu depan, Datuk Seri Hishammuddin berharap agar Kementerian Kewangan akan memberi peruntukan sewajarnya kepada MINDEF.Peruntukan itu harus terus disalurkan kerana negara tidak boleh berkompromi isu berkaitan keselamatan dan kedaulatan negara.


Penjana Komuniti@SME Bank 3.0, 249 usahawan B40 dibantu

KUALA LUMPUR, 29 September- SME Bank memperuntukkan RM1.7 juta untuk meneruskan program Penjana Komuniti@SME Bank 3.0 khusus buat 249 usahawan B40 di Lembah Klang.Menteri Pembangunan Usahawan dan Koperasi (KUSKOP), Tan Sri Noh Omar berkata melihat pada keberkesanan siri kedua program berkenaan, kementeriannya telah memberikan dana bernilai RM3 juta tahun lalu."Ada 137 orang peserta yang merekodkan pendapatan perniagaan keseluruhannya sebanyak RM4.03 juta daripada 137 orang yang mereka pantau sebelum ini. 73.5% ini melebihi sasaran yang dilakukan SME bank," kata Noh kepada RTM selepas merasmikan Program Penjana Komuniti@SME Bank 3.0 di ibu negara.

(Menteri KUSKOP, Tan Sri Noh Omar)

Menurutnya, menerusi program siri kedua itu, kesemua peserta telah mempunyai laman web perniagaan sendiri dan 178 daripada mereka telah mengadaptasi sistem perakaunan digital dalam pengurusan perniagaan masing-masing.Program Penjana Komuniti@SME Bank 3.0 telah berjaya mengumpul dana berjumlah RM400,406 dari 35 buah syarikat serta sumbangan dari kakitangan SME Bank itu sendiri. Dengan jumlah sumbangan tersebut, bank berkenaan berjaya menambah 49 peserta menjadikan jumlah penyertaan 249 orang berbanding 200 peserta yang disasarkan.


JMKM Siswa bermula 16 Oktober

PUTRAJAYA, 29 September- Jualan Murah Keluarga Malaysia (JMKM) Siswa bakal diadakan di 20 kampus seluruh negara bermula pada 16 Oktober depan.Pengerusi Gantian Jawatankuasa Pasukan Khas Jihad Tangani Inflasi, Datuk Seri Mustapa Mohamed memaklumkan, projek rintis ini memberi manfaat kepada lebih 500,000 siswa dan dikendalikan oleh Kementerian Pembangunan Usahawan dan Koperasi (KUSKOP)."Item-item yang akan dijual dalam program jualan murah siswa ini berbeza daripada item-item yang kita jual dari Program Jualan Keluarga Malaysia di kawasan Dewan Udangan Negeri (DUN) umpamanya, tidak ada barang basah. Item-item ini sedang dimuktamadkan. Umumnya ini akan meliputi perkara-perkara yang diperlukan oleh siswa antaranya alat tulis, beberapa barangan kering dan tiada barangan basah." Ini sedikit sebanyak akan mengurangkan kos yang ditanggung oleh siswa. Mereka dapat diskaun untuk barangan tertentu, maka penjimatan itu bolehlah untuk tujuan lain", katanya pada sidang media selepas mempengerusikan mesyuarat Pasukan Jihad Tangani Inflasi ke-19 di Putrajaya.

(Pengerusi Gantian Jawatankuasa Pasukan Khas Jihad Tangani Inflasi, Datuk Seri Mustapa Mohamed)

JMKM Siswa ini akan berlangsung selama 10 minggu sehingga akhir tahun ini. Projek rintis ini juga akan diperluas ke semua institusi pengajian tinggi awam di seluruh negara.Dalam pada itu, beliau turut memaklumkan lebih RM500 juta nilai barangan dagangan berjaya dijana melalui 11 juta transaksi urusniaga di bawah Jualan Murah Keluarga Malaysia @De Dagang bagi tempoh seminggu, antara 12 hingga 17 September.Program ini dilaksanakan oleh Perbadanan Ekonomi Digital Malaysia MDEC bermula awal September."Dianggarkan sejumlah 10 juta rakyat telah menerima faedah dalam bentuk diskaun, rebat, dan subsidi penghantaran, 241,000 peniaga baru dan 91,000 ribu adalah pengusaha wanita", katanya.JMKM @De Dagang ini hanya boleh dinikmati oleh warganegara Malaysia dan mereka boleh mendapat potongan diskaun sehingga 20 peratus bagi setiap transaksi.


JKM siap sedia hadapi situasi banjir

TERENGGANU, 29 September- Jabatan Kebajikan Masyarakat telah bersedia sepenuhnya terutama berkaitan penyediaan pusat pemindahan sementara (PPS) dan bantuan kepada mangsa bagi menghadapi situasi banjir yang dijangka berlaku pada hujung tahun ini.  Kesiapsiagaan kini mencapai tahap hampir 100 peratus.  Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff berkata, kerajaan telah memperuntukkan sebanyak RM9.16 juta berbanding RM7.3 juta  tahun lalu bagi menghadapi banjir tahun ini.

(Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff)

Ketika ini sebanyak 6,010 PPS telah dikenal pasti yang boleh menempatkan sehingga 1.6 juta penduduk terjejas disamping 140 stor JKM negeri dan daerah.  JKM turut bersedia bersama pegawai psikologi dan kaunselor bagi membantu menangani krisis emosi di kalangan mangsa dan petugas.  "Jumlah keseluruhan pegawai yang akan bertugas iaitu 16,239 dan alhamdulillah kali ini kita akan ada juga Skuad Waja melalui pejabat Jabatan Pembangunan Wanita yang mana sudah berdaftar dengan kita sekarang ini 326,500 orang, sebahagian daripada mereka sudah mendapat kursus dan latihan dan antara peranan juga untuk menangani isu-isu psikososial dan apa-apa isu yang berkaitan dengan mangsa-mangsa di tempat PPS yang mereka juga akan bekerjasama membantu menangani isu yang berkaitan," katanya di sini.Dalam masa sama beliau turut menasihatkan orang ramai agar peka dan beringat tentang keselamatan anak-anak bagi mengelak sebarang aktiviti jenayah seperti penculikan kanak-kanak yang menjadi kebimbangan ibu bapa mutakhir ini. "Jangan biarkan mereka bersendirian mesti ada dari sudut kawalan keselamatan pihak sekolah, pihak keselamatan juga dan disamping ibu bapa memberi perhatian serius pada anak-anak dan kepada anak-anak muda saya nasihatkan supaya jangan pandang mudah pada keselamatan dalam suasana yang malang tidak berbau jadi saya harapkan supaya sama-sama kita menjaga keselamatan diri dan keluarga begitu juga jiran tetangga dan ahli komuniti masyarakat juga harus memainkan peranan," katanya selepas merasmikan Program Hari Sayyidatina Aishah 2022 dan Pelancaran Dasar Wanita Terengganu di Kuala Nerus.